url: =Sawltak Tangthu 16 | Siantongluan.net\nSawltak Tangthu 16\nSawltak Tangthu 16 |\nPaul paisuak lai-in Derbe khua tung a, tua panin Lystra khua a tung hi. Tua Lystra khua-ah Timoti a kici thu um mi khat om a, a nu zong thu um Jew mi hi a, a pa pen Grik mi ahi hi.\nLystra khua leh Ikonium khua-a om thu um mite in Timoti pen a zahtak mahmah uh mi khat ahi hi.\nPaul in Timoti tonpih nuam ahih manin a vun a atsak hi. Tua gama om Jew mi khempeuh in Timoti pa pen Grik mi ahih lamtak theikim uh ahih manin tua bangin a atsak ahi hi.\nThuhilhin a paina uh khua khempeuha thu um mite kiangah Jerusalem khua-a om sawltakte leh upate in zuihdingin a khensat uh ngeinate gen kawikawi uh a, tua ngeinate a zuihna dingun a hanthawn uh hi.\nTua ahih manin pawlpi mite a upna uhah kip semsemin, a nini-in mi a kibehlaplap hi.\nAsia gamsungah thu a hilhding uh Kha Siangtho in phallo ahih manin Frigia leh Galatia gamsung tengah a zin uh hi.\nMysia gamgi a tun uh ciangin Bithynia gamsungah lutdingin kithawi uh a, ahi zongin tua gamah a pai ding uh Jesuh Kha Siangtho in phallo hi.\nTua ahih manin Mysia gam nawkin pai uh a, Troas khua-ah a tung uh hi.\nTroas khua-ah a tunni zanin Paul in maang mu a, Masedonia gammi khat in ama kiangah, "Masedonia gamah hong pai in la, kote hong huh in," ci-in a thum hi.\nPaul in maang a muhkhit phetin, tua lai-a om mite kiangah Lungdamna Thu a hilh dingin Pasian in eite hong sam hi, ci-in ngaihsun ka hih manun Masedonia gamah a pai dingin ka kithawi pah uh hi.\nTua ahih manin Troas khua panin teembaw tuangin Samothrasia tuikulh ka tung uh a, a zing ciangin Neapolis khua ka tung uh hi.\nTua khua panin khe tawh pai-in Masedonia gamsunga om Rom mite a tenna Filippi khua ka tung uh a, tua khua-ah ni tampi sung ka taam uh hi.\nA Sabbath ni ciangin Jew mite thungetna mun om ding hi, ci-in ka upna uh khua pualama gun gei-ah ka pai uh a, tua lai-ah tu-in a kikhawm numeite tungah thu ka hilh uh hi.\nTua ka thuhilhna uh a za mite lakah Thiatira khuami, a manpha mahmah puansan a zuak, Lydia kici numei khat a om hi. Tuanu pen Pasian a bia numei khat hi a, Paul thugente a sangthei dingin Pasian in a lungsim a honsak hi.\nAmah leh a innsunga om mi khempeuh tui kiphum uh a, "Topa thu a um mi taktak hi, ci-in na hong ngaihsut nak uh leh hong pai un la, ka inn-ah hong tung un," ci-in hong samin a hong zol hi.\nNikhat, thungetna mun a zuan dingin ka pai laitakun mailam thu a genthei dawivei nasem numei khat in kote hong dawntuah hi. Tua numei in mailam thu a genna tawh a tote-a dingin sum tampi a ngahsak hi.\nTua numei in Paul leh kote hong zui-in, "Hih mite, A Lianpen Pasian nasemte ahi uh hi. Note a hong kihotkhiat theihna ding thu a hong gen uh ahi hi," ci-in a kiko hi.\nTua bangin ni tampi sung awng ngitnget ahih manin a sawtna ciangin Paul in nawngkaisa ahih manin kihei-in a dawi kiangah, "Hih numei sung panin na paikhiatna dingin Jesuh Khrih min tawh thu kong pia hi," a cihkhit phetin, tua numei sung panin dawi a paikhia pah hi.\nTua numei tote in a sumngahna ding uh beita hi, ci-in a phawk uh ciangin Paul leh Silas man uh a, thukhente omna sumbuk tualah a kai uh hi.\nRom ulian thukhente kiangah paipih uh a, "Hih mite, Jew mi hi a, i khuasungah nawngkaina hong piangsak hi.\nAmaute in kote ngeina tawh kituaklo thute hong hilh uh a, kote Rom mi ka hih manun amau thugente ka sang thei kei uh a, ka zui thei kei uh hi," a ci uh hi.\nMihonte in zong amaute gel vuakpih ngeingai uh a, uliante in Paul leh Silas puan balkeksak uh a, tua mite gel a satna ding uh thu a pia uh hi.\nNakpi takin a kisat khit ciangin thong sungah koihsak uh a, limtakin tawh a kalhna dingin thongcingpa kiangah thu a pia uh hi.\nTua bangin thu a ngah ciangin thongcingpa in thong sung tawngnungah amaute koihin, singkol lianpi sungah a khe uh a gakcipsak hi.\nZankim laitakin Paul leh Silas in Pasian kiangah thu ngenin la sa uh a, thongkia dangte in amau thungetna leh lasaknate a ngai uh hi.\nThakhatin nakpi takin zin hong ling a, thonginn a bulpi dongin a lokgawp hi. Thakhatthu-in thong kongkhak khempeuh kihong a, thongkiate a kikhihna sikkhau khempeuh a kiphelkhia hi.\nThongcingpa zong khanglo a, thong kongkhakte a kihong a muh ciangin thongkia mi khempeuh taikhia mangkhin hi, ci-in ngaihsun ahih manin a namsau dokin amahmah a kithat dingin a kithawi hi.\nAhi zongin a aw neihzah tawh Paul kiko a, "Bangmah kicih kei in! Ka vekpi-un kim ung!" a ci hi.\nThongcingpa in zong meivak a la dingin mi khat sawl a, thong sungah tai-in laukawm lingkawmin Paul leh Silas khe kiang va kidenna-in a va boksuk hi.\nTua ciangin amaute pusuahpih a, "Tote aw, hotkhiatna ka ngahna dingin bangci gamtat ding ka hi hiam?" ci-in a dong hi.\nAmaute in, "Topa Jesuh um in. Tua hi leh nang leh na innkuanpihte in hotkhiatna na ngah ding uh hi," ci-in a dawng uh hi.\nTua ciangin amaute in amah leh a innsunga om mi khempeuh tungah Topa thu a hilh uh hi.\nTua zankim laitakpi mahin thongcingpa in amaute liammate sawpsiangsak a, amah leh a innkuanpih mi khempeuh a kituiphum pah uh hi.\nTua ciangin a inn-ah amaute ciahpihin an a pia hi. Tu-in Pasian thu um uh ahih manin amah-a kipan a innkuanpih khempeuh a lungdam mahmah uh hi.\nA zingsang ciangin Rom thukhen uliante in palikbute samin, "Tua mite va khah un," a ci uh hi.\nTua ahih manin thongcingpa in zong Paul kiangah, "Thukhen uliante in nang leh Silas kong khahna ding uh thu hong piakhin ahih manin lungnuam takin na ciahkhia theita ding uh hi," a ci hi.\nAhi zongin Paul in palikbute kiangah, "Kote in khialhna bangmah gamtalo napi-in mihon mai-ah hong kisatgawp hi. Kote pen Rom gammi hi ung! Hong kisat khit ciangin thong sungah hong kikoih lai hi. Tu-in kuama theihlohin kote hong khahsim nuam ahi uh hiam? Tua bang mawk hithei peuhmahlo ding hi. Rom thukhen uliante mahmah hih lai-ah hong pai uh hen la, kote hong khahkhia ta hen," a ci hi.\nPalikbute in zong Rom thukhen uliante kiangah hih thu va ko uh hi. Paul leh Silas pen Rom gammi ahih lamtak a phawk uh ciangin lunghimawh uh a,\namau mahmah va pai-in a va thum khit uh ciangin thong sung panin khahkhia uh a, tua khua panin a paikhiatna dingun a thum uh hi.\nPaul leh Silas zong thong panin paikhia-in Lydia inn a zuan uh hi. Tua lai-ah thu um mite tawh kikhawm uh a, hanthotna kam a genkhit uh ciangin tua khua panin a dingkhia uh hi.\nTedim Lai Siangtho / Laibu: Sawltak Tangthu 16


timestamp: atn

url: =A Ette Huai Japan Ngam « Nikonghong\nHome » Leitung » A Ette Huai Japan Ngam\nA Ette Huai Japan Ngam\nThuklai Christian Centenary | By Pa Khua Hen Pau (Japan, Tokyo)\nIh biak Topa ompui na taw in, Japan ah 2005 kum March 24th ni in ka theng a, kum 6 val bang ka om sung, keima ii mu nabang, a ette huai thupawl khat kong hawmnuam hi. Tua ma in, Japan ngam thu Pawlkhat heak maksak tu kisam kasa hi.\nJapan ngam ih ciciang, Tuikul lian khat hi a, 378000 Sq Kilo Meter zai hi. Prefecture (State) 47 om in, Governor khat tek ii ukna nuai ah om uh hi. Khua hun sia, 4 om a, Phalbi (Winter), Thingte no pian hun (Spring time), Khuakhal (Summer), Ngua zuh hun (Autumn ahibuale Fall (USA) Thingte pul hun) ci in khua hun 4 nei uh hi.\nA ngam om dan, lei omdan sia, leitam (Plain) tam zaw a, mualzong tam mama hi. A mual te sia, ei Khamtung ngam bang hingawlin, a sang vavan cibang omngawl zaw hi. Japan ngam ah Mual asang bel sia Fuji mual hi a, 3776 Meter sang hi. Tua Fuji mual sia, a tawntung in huuk in tuamhi (khuakhaal hun sim ngawl). Khal sung tha 3 sung bang bek a dawn dong kika thei hi. Japan ngam sia mi namkim kiteang a, mihing tam citak a tam himai hi. Atenna khua te ih et ciang, Mualtung ah teangngawl zaw in, tui taw a kinai, lui hui, Ngun hui, Tuipi hui cibang, leitamna ah teang zaw hi.\nJapan te khuapi sia, Tokyo hi a, Tokyo sungah Myone (Township) 23 om hi. Nidang in a khuapi sia, Kyoto hi a, Mual kawm ahiman, leitam a zaina ah khin in, Kyoto min bosak nuamngawl in Tokyo min phuak uh hi.\nFuji mual a ngaal pan\nJapan milui tatak te sia, eima Khamtung mi te bangma, a thatang sang omngawl in beam lingleng hi. A ci asa sia, a ngo tamzaw a, acivom bekbok sia tam ngawl hi. Puansil nikten sia, a nei sasun thiangsak sinsen in, hi sitset in om hi. Inn pua sang a pusua pah ciang, inn ompuan taw pusuak ngawl in, ahi sinsen, vakpuan taw pusuak se uh hi. Inn om puan khawng taw a pusuak te, bangma hong kici tuan ngawl ahihang hong en no pai lel hi.\nJapan ngam sia, zinlingna lampi tung ah om ahiman, tu le tu in zinling tan hi. Magnitude, Richter scale 4, 4.5, 5 cibang sia om tawntung a, Japan, ah a om te in ngeina kise zo hi. 1911 March 11 ni sia, Tsunami taw hong ki thua ahiman, muntam ma in ngim kinga law mama hi. Mihing zong tam tatak ma thi hi. A khua bup in a bosiat zongh om a, khuangai huai kisa mama tek hi. Ngamdang mun tatuam pan, huna kipia a, Biakna sang a tatuam te zong in huna piatek hi. Japan te mama in a om namun pan huna pia a, paitek in a kisam babang seppui in diang tek hi. Huna a kipiak ciang, van zaksate taw hingawl in, van a thak set taw bek in kihu uh hi. A minam uh ki-it thei mama a, metvawt cibang omngawl het in, a tha nei zaza, a thinsung takpi taw kihu uh hi. Christian te ii ih biak Pathian thu um ngawl ahihang, Pathian deina bang in a ngamta, azui, Japan te ahi hi.\nMaimuak dan thiam\nJapan te in, kuama khen tuan ngawl zawngsak tuan ngawl in, maimuak uh hi. Nasepna khawng ah, ei sang a dinmun lian zaw ahihang, zawthawk thu taw kuama vawtsia ngawlhet hi. Pathian thu um mi ahingawl hang, thuman thutak taw na seam a, leilot thu cibang son ngawl hi. Haksatna a om ciang, huna ngen le atawp dong hong hu a, a kisam babang in hong hu hi. Met vawtna in kuama hu ngawl a, a thathong, (Free) tatak taw in ngual a hu te ahi uh hi.\nThianthona thupi sak\nJapan te in amate pumpi tung bek thiangtho sak ngawl in, a omna, a tenna inn te a tawntung in thiangtho sak uh hi. A inn kiim a inn paam lampi teng zong a tawntung in thiang sak sinsen hi. Ninteak, thingte tak te, lopate bot thiang sitset in, thiangtho sak uh hi. Lampai kawm zaa tawp ngeingol in, zatawp natu mun nei sak a, a zatawngte, ninbung sungah vawk hamtang hi. Nin a kici peuma lampi tungah vawk papai ngawlin ninbung a om na dong toai in vawk uh hi. Ninbung a mubale zong a inn dong ciapui kik hi.\nCidamna thupi sak\nCidam natu a kisam sadat ahizong, ante lamsang te ahizong neak tu thupi sak hi. Sa lamsang pan ngasa ma tam neak bel uh hi. Nisim in a pumpi cidam natu in exercise vawt hamtang uh hi. Kumham khangham te bang lamseau (Jogging) vawt hamtang hi. Kum 50 a phak zawk uh ciang, cidamna kisit (Medical checkup) vawt hamtang uh hi. Ngam hau ahibangma kumpi te in a thong in cidamna sit sak uh hi.\nMite nawngkai sak ngawl\nInn kiim inn pam te in ngamlum hong sak ngawl tu in, ngamta uh a, Radio, Casset TV te zong a nging lei-in hong ngei ngawl hi. Nitak nai 8 zawk ciang, ngamlumna peuma vawt nawn ngawl uh hi. Ih om na inn sia, tawlngakna tu a kivawt ahi bangma, Inn ah kikhawm valum, biakna vawt, innpaam te nawngkai sak cibang in zangh ngei ngawl hi. A zazen in, eimi te dadiak, Christian ih hi bangma inn ah biakpiakna kivawt hamtang nuam ahiman, innpam tetung ah thu ki za sak hamtang hi. Inn sung ngamlum lei ciang, Singapore te bang in Police te sam liang ngawl ahihang, ngamlumna kisang ngawl hi ci-in hong kihesak hi. Inn kiim inn paam te ih nawngkai sak tawntung le inn neite in hong hawlkhia thei hi. Na ngamlum tawntung uh le mundang kikhin vun hong kici lian bek hi.\nTokyo khuapi, Rainbow bridge (Sangun lei)\nMeileang tung, bus tungah ngamlum lialua in, ki paupui vazak ngawl uh hi. Ngual taw phone ki paupui cibang om ngawl in, phone hong kisam le zong, meileang tung, bus tungah om ing, dam in paupui kik tan ci in a phone khakkik pai hi. Meileang tung, bus tungah phone a pau a omte ih et ciang, ngamdang mite veu hi hamtang hi. Thu om ngawl in, kihaw ngawl a, ih kihaw nuam le thu kizasak phot in, ih haw nopna inn te in, hong haw tan hong ci zawk ciang kihaw thei pheang hi. Amate nasepna nawngkai sak ngawl hi.\nMite zaaktakna kinia\nJapan te in amate sang a ham zaw ahinale zaatakna kipia hi. Nasepna khawng ah, amate sang ih pil zawk hang, a seam masa te thu kimang in, ki zakta uh hi. Thu dong hamtang zaw hi, a man ngawlna ih mu hang, khialzaw ni hi kici ngawl in, tubang vawt zaw leang a hoi zawtam cibang in thu kidong zaw hi.\nMeileang tung bus tungah khangham sa khat hongpai le tona awn pai valian a, zaatakna pia hi. Sya te ahizong, Nu le Pa ahizong, ih Uu te ahizong zaatakna pia a, thu mang thei mama hi. Patang te bang, lampai thei papo le vanh pua sak pai a, amate le amate a din zawk natu in lamlak khol pai hi. Nu te Pa te zaatak natu thu hilkhol pai hi.\nHun (Time) thupi a nasep Hanciam mama\nJapan te in hun thupisak mama uh hi. Ciam peal ngawl minit khat zong haizaw ngawl in hunlap in pa uh hi. Kikhopna khat papo ah a nai cinh ciang kipan valian hi. Mi kikim ngawl lai, mi kitam ngawl lai cibang in kingak ngawl in, a hun valian in kipan lel uh hi. Tavuan (Vaipuak) nei te bang kikhopma minit 15 bang in theng khol hi. Nasep nei te zong, a nai cinh ma minit 10 bang in theng khol zaw uh hi. Hun lap tu-in dam nilneal in pai ngawl in, tai ngawp liang hi. Hun thupi sak hi.\nHun thupi sak ngawl na in, na nasepna pan hong tawlnga sak tu a, na nuntakna zong hong kilamdang sak pai hi. Ngamdang mi Work Permit taw a om te, hun man ngawl hangin a ngam ah kicia sak hi. Nasep dang ih zon ciang zong haksa pai hi. Nasep lai tawntung zong, thumang ngawl, hun lap ngei ngawl hang in ki tawlnga sak hi vak ci-in ih vang zong kiamtuam mama hi. Cidam ngawlna hang, ahibuale ih paina, meileang, bus te kisia, tuakkhialna hang ahile zong ahunlap in phone taw thu kizasak hamtang hi. Ih thet hak, hunlap ngawlna thu ih lak thei kul hi.\nJapan te in a hun valian taw na seam tek hi. Hun valsak thathong cibang om ngei ngawl hi. Japan ah Zum naseam te zong nasep tu kiman, sep tu om nawnngawl ahiciang inn cia pal thei tu cibang om ngawlin a hun cinh dong om uh a, a nai cinh lian ciang bekin cia pheang hi. Zum te ah tuni mihing hong pai tam mama ahiciang, zum hong pal tu ci bang om tuan ngawl in, a nai cinh ciang bek zum hong pheang a, hong pai te hun bosak ngawl in a kisam babang a manlang in vawtpui pai hi. A nasepna te ah, citak thuman uh a, leangna (Customer) te ii lungkim babang in zui uh a, maipuak thiam mama uh hi. Nasep hun in zum taw a kisai ngawlpo phone taw kipaupui, thuson khawm ci khawng om ngawl bek domngawl in, kipaupui sak thei ngawl hi. A nasepnate en leang citak in, hanciam thei mama hi. A hun ngawl in tawlnga pak cibang om ngawl hi. Hun taw na seam hi. Nasep laitak khawng, khat le khat kipaupui se ngawl in, nasepna thupi laak hi. Za du te zong nasep hun sung za tawp tu kham hi. Za ih tawp nuam leh tawlngak hunsung teng bek ah kitawp thei hi.\nJapan numei te a to ciang, a peang te uh zep linlian in to a, kalkak biabua in to ngei ngawl hi. Kalkak ziazua in a to namule ngamdangmi te veu hi zaw hi. Om dan to dan thiam thei mama uh hi.\nPute/Pate ngeina thupi sak\nJapan ah biakna a kim in om hi. Japan tatak te in Biakna tatak cibang nei ngawl a, a pianna a pu, a pa te thupi sak in, bia uh hi. A pu a pa te hangin thupha kisang hi ci-in thupi sak hi. Tunung kum 200 laihun pan tudong ma ngamkhang ngamhauna te na suak uh a, tudong ma in, leitung bupah a minthang na ngam khat a na hihi. Pute pate phawna in a hunhun in pawi vawt a, ngeina lap taw in lamdung ah vak kakawi in pawi vawt uh hi.\nThu tatuam sung ah ih thulu taw kisai ngawl het ahihang, heak tu kilawm sa kahiman pawlkhat hong belap ing. Sizang mi, Zomi, Khamtung (Chin) mi, Kawlmi te tam mama ngamdang ah kitheng tek a, ngambeal kiseau in a nungta kitam mama hi. Pawlkhat te bang, Kalemyo, Yangon zongh theng Ngei ngawl in, Yangon khuapi kantan in ngamdang a theng zongh kiom hi. Tuate in ngamdang a theng papo sia amate bangma veu in theng hi ci-in um uh a, lai he ngawl vive ma a theng tek hi tu um zazen hi. Ngamdang a thet uh ciang, ih paunak in “Nakhok Muthi suak” cibang vive hitek ahiman, kuama in mi a zaatak huai te zaatakna piaktu cibang meal kiom nawn ngawl thong hial hi.\nJapan ngeina inn\nAkuamapo, ngamdang pai na sawm uh le na pai ma in, na pai natu munah a theng sa, mipui te ii contact number (phone number) khat peuma na makngil ngawl tu in tepte tu thupi mama hi. Tu hun ciangin mi kitheam tam mama a, a thetna a ki he ngawl zongh tam mama zo hi. Kipawlna khat papo ah na kihel hamtang tu thupi mama hi. Ei Sizang mite, Christian kitam zaw ahiman, biakna kipawlna ah Kawlngam pan na pusua ma-in thu dong hamtang in, he sak hamtang leang pha bel ka sa hi. Ngamdang na pai sia bang hi tu in pai niziam cisia, nangma le nangma na kiheak tu zong thupi a, sumle paai zong tu maw, biakna sang maw, Pilna sin tu maw cisia, a thupi bel sia taw ih kal suan thei tu thupi mama ka sa hi. Nangma paina thu sia ma number khat in koi in a, hun na nga ciang a dangte zong na hi thei zaza in maapang veve in. Ngamdang na pai khiatna thu mangil heak in.\nKhuasangah a om lai ih nu ih pa, suapui sangngam te, be le phung, khuapui tuipui te ii nuntak zia te mangil heak in a, a hithei zaza in panpui tu ngaisun in. Ih pianna ngam ih pua tu sia Sizang mimal sim khat tek tungah tavuan (Vanpuak) kinei tek hi cisia kong phawk sak nuam hi. Ih mipuite taw a kizom ngawl te, mibo, mi mangthang te ih hi tu a, ih omna papo ah ih mipui te taw tonnkhawm, tuiton thei tu in ngaisun thei tek leang pha kasa hi. Sizang kipawlna khat papo ah ih kihel hamtang tu in kong hanthawn nuam hi.\nSizang mipui te le keima pan kipan, in Japan te bangma, maimuak dan thiam natu ahizong, thianthona thupi saknate ahizong mite diksak ngawl tu, ngamlum lialua, a nging thathei in lasa, thungen, la ngai cikhawng zong kidop huai mama hi. Ih ngam pan bangma phamaw ngawl ahihang, mundang ngamdang na thet uh ciang kidop mama tu thupi kasa hi.\nHun (Time) sia thupi mama a, a hun valian in nasep kipan, kikhop vawt, a hun valian in manh tu hanciam cite ette huai mama kasa hi. Numeite to dan om dan thiam tu zong a thupi mama khat na hihi. Ih omna papo, ih thetna papo ah, amate ii ngamtat babang a kisam taciang ih zui zawk tu thupi mama a, ih thetna ngamte ii kampau le laite zong heak tu kisam mama hi.\nJapan ngam ah ka om sung banghang Japan te hizata khangto ziam ci ka et (Study ciang Japan minam te-in Pathian um mi Christian 1% bangbek om ahihang a vekpi ahibua zong a tam zaw in, ih Lai Thiangtho sung athukham ombang Pathian deina bang a thumanna le citakna taw kalsuan uh ahiman a khangto uh hi ci-in ka mu hi. Tua ahiman, ei Sizang mipui te Pathian um Christian te veu ihhiman, Pathian deina bang citakna taw nungta, kalsuan in hi leang, ih biak Topa in thupha hong pia in a khangto mama tu te ih hihi. Mi te ii hong et niam ngawl tu in, Japan te ih ngamtat dan teng, hanciam dan teng phattuamna ih nga thei natu in ih biak Topa in thupha hong pia kim tek tahen.\nTags: Featured, Japan, Khup Hen Pau\nBy thawngno in Leitung on October 31, 2016 .\n← Cidamna le Natna Tatuam Pianna\tMyook Suam, Assassination of the Township Officer →


url: =Vondeih Kep Ding – 106 (Dimno’ Pa) :: ZOMI DAILY\nposted on 7 April 2017 at 9:54 am UTC+9:30 Lomkholna: Article, Paukhankap\nZanni nasepna pan inn katun ciang khuahun kilaih hang hiding hiven ka lutang hong nasim pian in, eilam a taldomte tawh akibang zatang nam khat ne-in tawmvei ka mengmeet leh ka khanlawh ciang ka om hong nuampah hi. Tun bel dam sinsen tain papite pau leh kalang ah nih le thum bang apang zongin a ngap sinsen hita ing.\nKa thuzaksim dan abat leh nang zong hua nu tawh senpi le cin kilawm sa ing. Tunung konggen mah bangin na lawmnu muan dingin na om ding hong deih ing. Ama facebook password khawng ngen in, amah kineih in ama theihloh kal in midangte khawng hopih kha kei in. Na pa in tuadan hoih salo hi ing. Ama personal vante amah bek tawh kisai sak in. Kituul mawh in theinuam kaltang sedah in.\nLawmngaih cih thadah nupa, innkuan khat na ngawn zong facebook, gmail, viber cihte zatkhop dingin hoih salo hi ing. Na nu in tuciang dong ka gmail hita leh, ka facebook hita leh a password pen hong ngen nailo hi. Azenzen in hong ngen mah leh zong piak sawmlo hi ing. Thusim nei-in ama theihlo kal in agamta sim nuam cih bang hi tuanlo hing. Asimnop leh simsak in, a etnop leh zong en sak ding hi ing.\nAhi zongin kei-a, kei min, kei personal van ahih manin ka password pen piak sawmlo hi ing. Kei kineih in ka lawm, ka gualte ahopih ding deihlo hi ing. Na nu kineih in zong midang kuamah hopih sawmlo hing. Tua manin na numin zong ka facebook account min ah hello-in, kei min zong na nu gmail ah hel sese lo hi ing. Kei pen kei, na nu pen na nu hi.\nNupa, lawm kingai cih hangin ka thu khempeuh na nu theih ding kisam gai lo-a, na lawmnu thu khempeuh zong nang theih ding kisam lo hi. Na nu thu khempeuh zong kei theih ding kisam khin ngailo-a, nang thu khempeuh zong na lawmngaih nu in a theih gaih sese kullo hi. Theihtuak ciang khat om a, gentuak ciang khat om a, tua khenval ah theihnop leh theih ding kisam nawnlo hi. Hihte pen aituam van le nate hi-a, anei te bek tawh kisai hi.\nGtn: Na nu pen kei-a hi, ci-in khuasung ah puansilh lo-in vaksak mawk leng, ama personal vante kidawk dinga, kei-a kidawk dihzenlo ding hi. Ka cihnopna ah personal privacy vai agen nuam lua hi ing. Personal privacy cih khit nung ah, midang tawh thei khawm, zang khawm cih hong hithei lo hi. Mi pawlkhatte-in account khat pen a nupa in, a innkuan un zangkhawm in kua taktak cih kithei lo liangin om mawk uh hi. Tuabang pen diklo-a, muanhuai lo-in, muan ngam ding zong hilo pah hi.\nTawngno aw, personal privacy vai limtak khentel in na zattheih kei leh mailam ah na lawmngaih nu ahi-a, na zi tawh ahi zongin buaina tuak ding hiteh. Upmawhloh pi-in na lawmngaih nu in hong muangmawh in na password khat peuhpeuh hong nget leh limtak in gencian theihsawm in, na pa konggen thute na gensawn in. Nang tawh kisai lo, van le nate nang tawh akisailoh lam theihsawm in la, a kisailoh mah bangin a kisailo bangin om theihsawm in.\nAthupi penpen ah muan dingin om peuh le hang tua personal van le nate pen ei adingin samzang cia nangawn bangmah ngawngkaina omlo hi. Tua leh adang khat kisuang pipi mah in hong gen mai leng, numei lah hisam lo naih ciang selfies kiziah zong tawmkhat hong hiam zo le cin, ci ing. Tua bek cianlai-in adang khempeuh ah bel perfect ngiat teh! 100% himai!\nPrevious: California Bridge tungpan Selfie akizaihsawm numei khat kiasuk ~ ZD\nNext: US kumpi in Syria gamsung “Tomahawk Missile” thaupi tawh kap kipanta ~ ZD


url: =Kuala Lumpur khuasung ah Motorcycle khawlnading atuamin ki bawlsakta ~ ZD :: ZOMI DAILY\nKuala Lumpur khuasung ah Motorcycle khawlnading atuamin ki bawlsakta ~ ZD\nposted on 17 March 2017 at 4:21 pm Lomkholna: Malaysia, News, Sawltak, World\nKuala Lumpur City Hall (DBKL) te’n khuasung Traffic Light pawlkhat ah “Motorcycle Priority Zones” ci’n Motorcycle khawlnading atuam ngiatin bawlsakta uhhi. Tuni Friday (Mar 17) ni in “Motorcycle Priority Zones” bawl kipanta uh a, khuasung Motorcycle akilimzat nadiakna mun aom Traffic Light te ah tuambawl sakkhin uhhi.\nTraffic Lights ngakna ii amailam ah asan leh akang (Red & White) tawh Painting zutsak uh a, Motorcycle tepen tuasung bekah khawltheiding, tua aza kizutna ii apualam ah khawlthei nawnloding ci’n tangko khia uhhi. Tuamah bangin mawtaw hawlte inzong tua Motorycle khawlnading in akibawlna azat kizutna sungah khawltheiloding cihi.\nKuala Lumpur Mayor Mohd Amin Nordin Abdul Aziz ii genkhiatna ah hihbangin Motorcycle khawlnading aki tuambawlsakna pen khetawh lamkan in apai mite adingin Safety ahih banah Motorcycle hawlte adinginzong Safety hoihzawding in aki geel hi ci’n genkhia hi.\nTuabek thamlo, Motorcycle tawh damiah ataihthei, Car Windows te sukham in van akaikhiaziau thei cihte zong phatuamding ci’n Friday ni Press Conference ah genkhia uhhi.\nDBKL in tulaitak “Motorcycle Priority Zones” pen Jalan Raja Laut, Jalan Tunku Abdul Rahman, Jalan Tun Perak cihbangin mun 3 ah bawlkipan khinta uh cihi.\nJalan Tunku Abdul Rahman akipan adang Motorcycle aki limzat phadiakna munte ah akisam bangbang in kibawlbeh totolaiding cihzong genkhia uhhi.\nTraffic Light ii amai ah “Motorcycle Priority Zones” ci’n khawlnading atuambawl tepen Pi 20 sungbang hi a, Motorcycle atawmpenpen 20 tabang khawlkhatin khawlkhawm theiding in ageel uh ahihi. Khasim in akisapna munte ah bawlbeh totoding uhhi.\nHih lampi thukhunthak pen kha 3 sung kisinna in kizangphotding “Trial Period” ci’n DBKL thunei te’n genkhia uhhi. Tuakhit ciangin Motorycle tuangte hih thukhun azuilo aomleh RM50 panin RM100 ciang ki liausak theiding cihzong genkhia uhhi.\nRelated: Numei khat Motorcycle in nawkpai in athawhma mawtaw in taihbehsuk in si ~ ZD\nMalaysia gamsung aom Zomi te lakah Motorcycle azang omkawikawi ahih manin, hih thukhunthak pen theihhuai hi. ZD Sawltak #zomidaily\nPrevious: “Mount Etna Volcano” meimual puakkham in ageinai aom mi 10 liam ~ ZD\nNext: Meileng lampi tungah Model khat Photo akizaih laitak meileng in taihlum ~ ZD\nNiin tam pailuatna a lahuhuai hiam? ~ Hau Lun\nIran gamsungah Passenger pua vanlengkhat kia, asungah atuang mi 66 avek un si\nPakistan gam ah Bomb puak, mi 11 si ~ TK Lian\nGam leh minam khantohna dingin a kisam thu laigil ~ Khup Lian Thang


url: =Ka nawk khak 2007 ~ Zam Thuam :: ZOMI DAILY\nKa nawk khak 2007 ~ Zam Thuam\nposted on 28 September 2017 at 10:12 pm Lomkholna: Article, Politics, Zamthuam\n2005-2006 sangkum pen hamsatna tampi ka nawk kha kisa in lai zong hanciam ka kisa zo kei hi. AGTI kum 2 na pan BTech qualify kihel zo dingin ka kilamen ngam kei hi. Nuntakna sungah lut in kivak nading nasep khat peuh sep lel ding bekmah lungsim sungah hong teng hi. November kha sunga kibawl Siamsin Seminar masa pen ka kah kha hi. Khuata sungpan in Seminar a kah nih le thum sungah khat in ka kikhel hi. Themvei khit ciangin laivuanna result hong out khia a kilamen ngamlo pi in qualify ka kihel ciang sangzopkikna lungsim hong lutkik hi. Hamsa simsim ahih manin ka tangneih uh ahi ka gam uh sumngo bel khat zuak in ka innlak pa no ahi Budiman a teng ka Pa Tuang kiangpan sum leitawi behlap in sang ka ki-ap hi.\n2006-2007 laisin kum I cih hangin 2007 kum hi zaw pian hi. Date ka ciapteh khak kei hangin Tg Thang Sawm Tung in Tg Khatpi te inn ah kum thak zawh deuh in a kibawl ding Siamsin Awging meeting ah a kah dingin hong zawn ahih manin ka kihel kha hi. Meeting sungpan in lawm Sawm Tung in Technology University adingin Siamsin Awging ah Editor na sem ding hiam hong ci-a ka kizat theihna mun ahihna tawh ka sang hi. Siamsin Awging pen Khol 2 na hita a, Chief Editor pen U Khampi hi in, Secretary pen U Ngopi ahi hi.\nSum kem pen ko sangpan U Ciin (Ciin Kalay) in hong kepsak hi. Tua ni meeting man ciangin Tahan a om Wele(ေဝေလး) niangtui sai ah niangtui ka dawn uh hi. Ka khan sungah niangtuisai tut a cih ka telcian cilna ahi mai hi. (Niangtuisai tu cih pen tua hun ka kithuahpih lawm le gual te tawh ka ngaihsutna uh ah sum hau, sum nei sangnaupangte bek pai zawh tut zawh na mun in ka ngaihsut uh ahih manin tuani niangtuisai ka tut khak pen ka kipak mahmah hi) Siamsin Awging, Khol 1 hawm 1 na pan ko committee thak in tavuan lak dingin kivaihawm hi.\nTuazawh ni nih ni thum khit sangkah ni hong tunkik ciangin GTC (tua khit a sawtlo in TU in kilaih) ferry (လိုင္းကား) tawh kisai lemlohna pawl khat hong om hi. Tahan Sunflower Building mai pan in a ding khia hi a, hino mawtawpi pai nailo in mawtaw tung sangnaupangte dim ta hi. Sanmyo dung a om sangnaupang teng hong kahtoh ciang a kumzang hong kingawk ta hi. Zong hong kingek lua mahmah ta hi. ဘူတာလမ္းခြဲ gate tungtak ciangin sangnaupang 40 val in na ngak leuleu ahih manin mawtaw tungah tuan theih ding hi nawn peuhmah lo mawk hi.\nTua ciangin sangnaupang sungpan upa pawl ahi Ko Myo Win in ကားၾကီးဝင္း sunga om MaHtatha (မထသ) zum ah ka hamsatna uh ka gen uh hi. A kilau mahmah hun ahih manin tua zum ah sangnaupangte hamsatna gen dingin a pai pawl sungah pasal khempeuh kihel ngamlo uh ahih manin ka kihel khak pen kei le kei hangsan kisa in ka kipak mahmah hi. Ahih hang a kisapna uh hong vaihawm sak zolo in ka kilehkik uh hi.\nMataw kiangah ka ciahkik kawm un mawtaw tung tuanglo in sangnaupang khempeuh khe tawh sanginn pai dingin ka khensat uh hi. (Kei bel a vaihawmpi sungah a kihelzo bel hi nailo) Mawtaw pi kiang ka tun uh ciangin sangnaupang khempeuh lungkimna la in khe tawh pai ding ka suah uh hi. Mawtaw tungpan a tuak nuamlote zong numeite na leng hong tuak tak ciang hong om thei samlo uh hi ding hi ven hong tuak uh hi. Gate tuamtuam a om na sungpan mi a tam deuhna mun ahi ZCLS mai, Leipi phung le Seikkantha lamka pan sangnaupang teng tawh ka kigawm uh ciang mi 300 val bang kipha in lansung (လမ္းဆံု) lam manawh in khe tawh ka kuansuk uh hi.\nThuneilamte hong buai phangphang pah uh hi. Hong kidong masa pen kua makaih hiam cih thu hi a, a makai hipa hih cih genlo ding cih lungkimna omsa ahihna tawh sangnaupang bup hi kicih san hi. Tua tung a hong makaih, a vanpi Ko Myo Win le a gualte ka pahtawi hi. Kampaulo ding, awnglo ding, gongtatlo ding (ေအးခ်မ္းစြာ) cih ka kivai khak uh hi napi lansung ka tun kuan uh ciang peili (ေလးဘီး) hawl khat in lamkhak lua uh bang naw hiam ci-in hong awtsat ciang kiheh lua mahmah hi ding hi ven tua mawtaw no lawmte pawl khat in hong lumlet sawm mawk. Upa lam pawl in khamkik kei leh bel a man ding hi mai.\nMidangte in ဒို႕အေရး ci in awng un ci hong hanthawn simsim zong om. Aih hang a ki-awnglo kimlai tua mawtaw hawl pa hangin kiheh hen han hi. A saupi in kigual ka hih manun ken bel lapsuklo in, hong genkik sawnna pan a tel kha ka hi hi. Tua mawtaw hawlpa tawh a kitawng a hehpha mahmah sung a phawk mahmah khat pen a dik hithiat ka lawm uh ahi Tg Jeptha Van Thawng ahi hi.\nလမ္းဆံု pan in ဌာန ေပါင္းစံု in hong ngak in mawtaw 4 hiam 5 hiam tawh hong dawn uh hi. Silum piñata hi ding hi ven pawl khat bel nong awlmawhloh sa uh hi. Sang dong khe tawh pai nung ci vatvat uh. Sangnaupang sung pan a ham zaw deuhte in hong hehnem in tua ni lungpho na hong lem cih ding hi.\nRelated: GZA, Zomi Maikai le Kipumkhatna ~ Zam Thuam\nSiamsin Awging Khol 2 Hawm 1 na ah hih thu report ka puak pah hi. Editor Board in zong pass in hong suaksak hi. Hawm khiat ding ciangin hamphatna tawh eimi ulian khat in hong muhsak a phiat un na mailam uh sau lai lua hong ci ahih manin in kiphiat kik hi. Tua hun laitak in hansanna pen a pahtak huai ka sa a ka lungsim in tel ham a sa hi. Tua zawh kum sawm ahi tu-in ahih leh hong deihsaknate ka mu kik san hi.\n(2007 pen Kawlpi sangnaupang sung ading in kum dang tawh a kibanglo kum khat ahi hi. Hih pen kum kipat a thupiang hi a, a dang thupiangte zong kei I nawk khakna tawh kizui in hong pulak beh lai ding hi.) Zam Thuam\nPrevious: Lamka sanggamte’ vai: Yangon pan India ciahthei tading\nNext: Malaysia gamsung ah vankham RM22 Million manneiding kimankhia\nKammal kilawm pawlkhat (azom 02 Oct 2015)


url: =ZAM Thupuak :: 25 Mar 18 (RSD/ UNHCR tawh ki muhkhopna) :: ZOMI DAILY\nZAM Thupuak :: 25 Mar 18 (RSD/ UNHCR tawh ki muhkhopna)\nposted on 24 March 2018 at 6:38 pm Lomkholna: News, Refugee, ZAM, Zomi\nRSD/ UNHCR tawh ki muhkhopna :: 22 March, 2018 Thursday ni 11am – 2pm sungteng Refugee Status Determination (RSD), Protection Unit leh Resettlement Support Center (RSC) pan ulian ten thu pulaakna leh dotna dawnna zong hong neihpih thei uh hi.\nRSD pan nasep zia tawh kisai Mr. Gabriel in hong genna ah gambel mite in galtai mihihna hong nget/siauh khitciang interview appointment zui in dottelna kinei a, tuasung in amau tangthu leh a thugente a dinpih theiding lai thupi pawlkhat a om thei teng kaihkhopna a kineih khitciang committee khat tawh etphatna kinei a interview result pen a huampi in khathum sung bangin ki zasak kik hi. Tua ahihman in khathum khitciang bangmah hong kizaksak kei leh vaikhat hang hiding ahih manin zum ah nong zasak nadingun kong theisak uh hi. Interview na hong kisan zawh kei leh ngetphatna lai zong kikhak kik thei in, tuasungah na gen nailoh a thupi pawlkhat zong kibehlap thei hi.\nAppeal tawh kisai: ZAM pan appeal tampi a kigelhsakna sungpan in kha 6 pan kumkhat sung hong piakbehsak a hih manin kilungdam mahmah hi. Tua ahihmanin appeal gelh ding thadah huai hetlo lam ih ki theisak phapha hi. Tua ahihman in zingciang a UN lut dingte tunitak a nong pai uh ciang buaina tampi kibehlap ahihman in pilvang tak leh kinbawl tak ih sep ding pen deihsakna lianpi tawh ih kithei sak hi.\nRSD a phi lai ding gambel mi 16,000 bang aom lai sungah Zomite limtak kiging bektham lo in, ZAM zum ah dotloh phamawh ding pawlkhat gelsa in kinei ahih manin appointment ni hong tun ma kalkhat sap in nongpai hamtang nading un deihsakna lianpi tawh kong theisak uh hi.\nUNHCR in galtai a hong sanzawh lohna ahang: 1. Nuntak haksat man a sumzong ding paulam te, 2. A thugen uh anung ama kituak lo te, 3. A thugenna tungtawn in ciahkik leh bawlsiatna a thuak loding te, 4. Ih thugente a uphuai lo te cih dan ahi hi. Tua ahih man in ih thugen te a uphuai leh leh a thulut thei dinga limtak gelkholh ding kisam cihna hi.\nBirth Certificate (Nausuak lai) :: Nausuak lai tawh kisai buaina tampi om ahih manin vengsung, pawlpi sung a siate leh munlemual thei pauleham thei te tawh zum ngeina bang pai ding ahihi. Nausuak lai ngahzawh lohna a om leh hih phone No. te tawh nong zaksak un. ZAM zum pan Sia Khuppi 016 3838014, UNHCR 03-2118 4800\nAUSTRALIA NAPAI NOP LEH ZAM ZUM PAN KISIAU THEI LAI :: Australia 202 visa / 842 form 2018 man ngenlo in sang gam laizom, lawm hoih, pa unau, nu unau cihte tawh kisiau thei ahih manin Malaysia a om laizom Zomiten ih theihloh khak ding lunghihmawhna tawh kong thei sak uhhi.\nZAM zum ah kal 3 sungbang form fill up, tang thu manglai aletkhiatna, tangthu puahphatna a kipan Ausi form a siauh theih na ding a kisam khempeuh ki sepsak hi. Tangthu neilo te kibuaipih mahmah ahih manin na tangthu uh tawh kiging sa in hong pai un,\nAusi Siauh nading a kisam ding teng 1. Ausi pan hong sam ding te full address/leihsa, phone no., Email ID,2. Na manbaih nop leh na tangthu mang lai tawh gelhsa in hong pua in, na tangthu limtak telcian in hong kiphuahsak theilo in hong ki puahpih thei bek hi. 3. Malaysia tunzawh a tanei teng birth certificate meihtu/copy khat, 4. Malaysia a kiteng ten Marriage certificate / kitenna lai copy khat 5. Passport size photo 2 kisam in ZAM zum ah kizaih thei hi. 6. ZAM card hing sak hamtang in. 7. ZAM zum ah man ngenloin Zomipih Ausi siau khempeuh case kibawlpih, tangthu manglai tawh kiletkhiatsak, form ki fill-up sak ban ah print khiatsak in nisim kisepsak hi. ***A telbeh nuamte ZAM zum ah nong pai un/Phone No.: 03 2142 6659. Ausi siau manlo liangin kibuai sak kei in.\nUNHCR VAI TUAMTUAM\nfinal reject: UNHCR zumpi pan reject ngah ten na laidal uh copy khat ZAM zum ah hong aap nang un kong theisak uh hi.\nAPPEAL TAWH KISAI: Appeal agelh peuhmah in zong na UN laidal uh khatciat peuhmah copy na bawl hamtang na un zong ih kithei sak phapha hi.\nUNHCR Appointment: UN zum ah appointment nei khempeuh in zum ah na lut ma in navai teng UN kamphente tawh hoihtak kikum khol un. Hong kuppih ding a om kei leh ZAM zum ah hong pai un.\nUNHCR Appointment: UN zumah appointment nei khem peuh in zumpi na lut ma in navai teng UN kamphente / ZAM tawh hoihtak kikum khol un.\nDAHPIHNA :: 1. Anlangh khuami Pa Langh Thawn Pau leh Nu Luan Niang te tapa Tg. Suan Kam Lian in damloh na tawh hong nusia a, a luanghawm pen Nu leh Pa lunggulhna tawh kizui in a pianna Zogam Anlangh khua ah kipuak kik hi. ZSM member ahih na tawh kizui in thukhun om bangin ZSM pan in RM2000 kipia hi. Topa’n sanggampa Tg. Suan Kam Lian hangin a dah akap khempeuh a lamdangin hong hehnep sak ta hen.\nZAM/ZSM pan in zong innkuanpih te tawh kibang in dahpihna ih pulak hi.\n2. Heilei khuami Pa Gin Khan Suan leh Nu Dim Buah te tapa Tg. Sian Ngel Mang in asuah zawh nai 1 sung bek nungta in hong nusia kik pah hi. ZSM ah a Nu leh a Pa member hong lut uh ahih main ZSM pan in thukhun tawh kizui in sihvui na a bei zah ih alang ahi RM-1,100 kisik hi. Hih ih tano Tg. Sian Ngel Mang hong nusiatna hangin a dah akap khempeuh Topa’n a lamdang in hong hehnem tahen. ZAM/ZSM panin zong innkuanpih te tawh kibangin dahpihna ih pulak hi.\nZAM ZUM AH KILEI THEI TENG :: ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlai san, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuamte deih zahzah kilei thei hi. Tua bek loin khui tuamtuam leh anuai a laibute nisim in kilei thei hi.\nZEC ah Sangsia Kisam : Zomi Education Center – (ZEC) ah Mangkam tawh laihilh ding hunbit Sia/Siamah zomi naupangte abucing khantohna ah hong pattah sak ding sia khat kisamkin mah2 ahihman in kong tangko uh hi. *** Zomi a ding hong kipia khia zo a om leh :Lovegift RM1,000, Single, Hostel ah om thei ding. Theihbeh nop a om leh (Sia Paupi: +6016 359 2048) Tuaban ah sangsap ding neihloh hang sangkah nuam vanvan napi sang kitawpsak kha a om leh a manlang in hong zasak un.\nPrevious: Malaysia biakpiakna, thungetna munte ah a ngongtatsawm mi 7 kiman\nNext: Thuman thutak tungah ding in, Ni satna ah ciktui hi in ~ Khup Lian Thang\nCiampeelo thutak 4th January, kum 73 cing peetmahta\nAw Tuipi Tuipi ~ Pu Thangboi\nKhangno le Media, Media le Nuntakna ~ Zam Thuam


url: =Sawm ah khat zekdan ding tawh kisai :: ZOMI DAILY\nSawm ah khat zekdan ding tawh kisai\nposted on 14 July 2015 at 10:43 am Lomkholna: Article, Biakna, SiamKhaute\nThuhilh kikna 14:22-28,29\n28 “Kum thum simin tua kuma note’ anpiang sawmah khat khempeuh hong paikhiatpihin na khuasung uhah na khol ding uh hi.\n29 Topa na Pasian un na sepnate khempeuh uhah thupha hong piak theihna dingin, note tawh kibangin amaute in tanh ahi a, luah ahi zongin neilo uh ahih manin note’ khua sunga om Levi mite, peemtate, pa neilote, leh meigong numeite hong pai-in tua ante ne-in a gilvah ding uh hi.\nMalakhi 3:8-12 sung leh Gamlak vakna18:21-28 sung ah, Sawm ah khat Piakna ding, kuate Tanh le Go or Gamh cih ih theih khit tak ciangin bang ci dan teng azang ding cih pen LST tung tawn in tawm kikum khawm ding hi hang.\nMi pawl khatte in Sawm ah khat pen Thupha san na ding bek in gen leh thei a ahi zong in thupha pen kisang thei taktak lo-in Zomi te ki-om hi. Ih piak hangin ih zatna ih zatdan te hang hi ding hi cih kei muhna ahi hi. Pawl khat te in nekleh dawn thupi sak in tuadingleh gualnopna te ah sawm ah khat sum pen tambeisak mahmah uh hi.\nSawm ah khat ih cih pen Gamlak Vakna 18:21-28 na ah agen mah bang in Siate Gamh ding in apiak hi a, tua ahih manin Malakhi sung ah Ka Biakinn ah hong pai pih un na ci hi. Tuni in thuhilh kikna tung tawn in kuate tungah kipia ding kizek ding cih kikum ni.\n1. Levi Mite\nHih levi mite cih tawh kisai in ci leng Siampi nam or siate cihna hi a, hih tang 29 na Laisiangtho sung ah akhatna in ana koih ahi hi. Tua ahih mah bangin Pawlpi makaite in Sawm akhat piak ding thei mahmah Biakinn ah tun ding cih thei mahmah na pi in Kuate Tanh ding akipia cih pen tel het lo mawk uh hi. Christian te in ih theih ding ah, ah khatna ah Siampi ih siate akhamtak ding piak ding cihna hi a, tuakhit tak ciangin acian lai te koi teng ah zek ding cih ngaihsut ding hi.\nSia pa bek gawl vak ding hile hang haksa lo a Innkuan nei ahih manin tuate adding tawh kicing dingin vai hawm ding pen thupi mahmah ding hi. Tua hi le siate sum tawh buai cih hong om lo pah lel ding hi.\n2. Peemta te\nNihna ah pemta te ci hi. Pemta ih cih kuate hiam cih leh ihkhua ah hong pem ahi a, Khistian hongsuak tak mite haksatte samin nesak ding ci ahih manin tu-in tuapemta pawlpi sung a om mite panpihna in zang ding cihna ahi hi.\n3. Paneilo, Tagahte\nPaneilo ta gahte tung ah piak ding cih ih laisiangtho in hilh hi. Tua hi a, tuni in ih theih ding in ah tagah gen thei Nu le pa nei lo, Nu or Pa neilo tate, innkuante tung piak ding in hong hilh hi. Tuni in Khathu sung ah hong makaih ih siate limtak inih piak khit tak teh tagahte huhna a zat ding pen Pasian hong lamlah na ahi hi, cih phawk in mang ngilh loh ding thupi ding hi.\n4. Meigong numeite\nAli na ah sawm akhat tawh kisai zek dan ding pen Meigong numeite na ci hi. Tuni in ah it mahmah alawmpa in anutsiat khit teh amah bek a khuangai lungleng meigongte huh ding pia ding cih na hi hi. Tua ahih manin ih khua sung ih pawlsung ih nam sung, ah meigongte leh tagahte pen Pasian in Sawm ah khat ne dingin na thukim hi. Agil vah in ne ding uh hi ci ngiat hi.\nTuni in Sawm ah khat tawh kisai pen BiakInnn ah khiakhia tek na pi hangin, thupha taktak ih san theih lohna uh pen, akizatna ih et tak ciangin thupha ngahna ding mun ah kikhia lo na kipia lo, na kizek lo, natam mahmah hi. Tua ahih manin ih sawm a khat zekna uh kisit tel pha mahmah ding thupi ding hi. Hih hangin mipawl khat te in, Sawm akhat kizekna pen sit teltel veve uh hi. Temsawn pa tangthu dan in en leng, kua pat hiam aw akpi pat cih danin, Sawm ah khat piak ziau bek tawh thupha ngah ding kihi lo a akizatna aman kei leh Temsawn pa tangthu bangin apiate in apiakna manlo hi hong kici kik veve kha ding a, tua hangin mi pawlkhat in sitkik sumzatna report akipiak ciangin sitkik tangtang na pen tua hi. Tudong in Sawm ah khat na piakpiak hang thupha nasan theih lohna tua hi.\nSawm ah khat ih cih pen Pasian a hi a, Pasian deihna bang in ih zeksak ding pen thupi mahmah ding hi. 1.)Pasian deihna in ama na sem Siate lungkim tak a Pasian na asep theihna dingin Inn kuan kham ding a Tanh uh ahih mah bang in ih piak ding thupi ding hi. 2.)Siate adding hoih tak in ihkhen khit ciangin Pemtate, Tagahte leh Meigong numeite tungah huhna ih piak ding pen Pasian deihna bangin akizek na hi ahih manin, anuntak pih dingleh azang thei ding in mimal kim nuntak na Topa in hong tel sak hong theisak ta hen.\nThupha cih pen tuahi leh ih sang loh pel mawh ding hi.\nPrevious: Laibu leh kei ~ Zomi Quavadis\nNext: Tate aw laukei un, Pate aw laukei un ~ Evan. Suangh Dal


url: =Panglong Thukimna Mualsuang\nAbeisa nung kha sungin Panglong mualsuang kiphuhna mun ah ka va hawh hi. Hih mualsuang pen 1947 kum a Aung San leh mualtungmi makai pawlkhatte in thukimna lai tungah min a gelh uh phawkna in a kiphut a hihi. Hih Panglong Mualsuang kiphuhna mun manawh a ka pai laitakin ka lungsim tawngah lawpna lianpi hong om hi. Panglong pen Shan State sunga om hi in, Taunggyi tawh kigamla lua lo hi.\nKa lungsim sung aka ngaihsut thu teng ka lawmpa (Mawtaw hawlpa) ka gen leh amah zong limsuaihsiam khat ahihmanin hong thukim mahmah pah hi. Ahizongin aman hong gen ciangin“Panglong khuami khempeuh in Panglong Mualsuang dal a kilam Pagoda pen kilong khia in bei mang leh ci tek uh hi” hong ci mawk hi. Khuami te’n tua bang lungsim a neih theihna uh pen kum 1962 kum a kipan Kawlgambup gaalkap thuneihna tawh a ukcip General Ne win hang ahihi. Hih munah Pagoda a om sung teng khuamite lungsim puakzia kilamdang lo kha ding hi.\nRef: (Kyaw Zwa Moe- Editor of Irrawaddy English version)\nTranslated Francis Lamthang (Zomi Quavadis)


url: =Kilawpphawnna le kilauphawnna pan Dikna thu ah Jusfication azom :: ZOMI DAILY\nposted on 5 December 2014 at 8:13 pm Lomkholna: Article, Biakna, SuanghDal\nDiktanna ih cih pen kilawpphawnna le kilauphawnna tawh a piang hi nai lo hi. Kilawpphawnna ih cih ciangin, Kipawlkhopna thu, khantoh nading thu le cidam nading thu genna cihte pawl pen kilawpphawnna (health and wealth) ahi hi. Lai Siangtho bulphuh in mite lawp sak, thangah sak thuhilh siam tam mahmah hi. A langkhat leuleu ah kilauphawnna ih cih ciangin, gal le sa minam vai le leitung thupiang thu, kim le pam khuahun, huihpi guahpi zinlinna thu, natna satna thu le zawnna ngauna thu cihte pen kilauphawnna ahi hi.\nLai Siangtho bulphuh in mite lau sak, tua launa hangin hanciamna, kiginna (social upliftment and reconciliation) neih ding a hanthawn siam thuhilh sya tam mahmah hi. Hih thu nihte pen mite lungsim lak nadingin a kisam mahmah hi napi in, ahi zongin Lai Siangtho thu laigil ahi, tua Pasian’ ong diksakna thu le ih diktanna thu kihel nai lo hi. Tua hi a, hih Diksakna thu le diktanna thu a kihilh ma siah kuamah in sunglam daihna taktak ngah thei lo ding uh hi. Tatkhiatna (Redemption) hanga diksakna le diktanna (Justification) thu lo tawh tetti panna pen kikhelna nam khat adinga tetti hi pan beka, pianthakna maan tetti hi nai lo hi.\nTuni-in, piangthak a kisa pawlkhatte ii tetti panna te ih lungngaih ciangin kikhelna (change) thu bek gen thei uh a, Jesuh ong tatkhiatna hanga diktanna thu tetti a pang thei ngiat nai lo piangthak minpua mi tampi tak om hi. Tua pen bangdang hang hi loin thuhilhsya tampitakte’ thuhilhna ah Lungdamna thulaigil ahi tua Upna hanga Diktanna (Justification by Faith) thu kihilh cian thei nai lo ahih hang ahi hi. Ih thuhilhna ah a kisam penpen tua Lungdamna thulaigil Hehpihna hanga Upna tawh Diktanna (Justification by grace through faith) thu sangin a dangdang ahi tua kilawpphawnna le kilauphawnna thu bekbek a kihilh man ahi hi.\nKilawpphawnna le kilauphawnna ziate tawh kha khanlawhna ci-in bangzahta in a kideihkaih hangin hih Singlamteh le a dikna thu ah a kiciat kei leh a hawmpi ahi hi. Bangzahta in kha thu a bulphuh hang un Jesuh’ sungah hong kidiksakna thu tetti a nei lo, Jesuh’ ong tatkhiatna hanga diktanna thu upna tawh tetti a pangthei nai lo mi in a hawmpi, a hupi bek ahi hi.\nDiktanna a pian theih nadingin a diklo ih hih lam ahong phawk sak Thu kisam hi. Tua Thu, Pasian ahi hi (John 1: 1). Lai Siangtho sungah Jesuh Khrih in kilem nading hi lo kikhen nading namsau ka hi ci hi (Matt. 10: 34). Thumaan le zuau kilem lo hi. Kipawl lo hi.\nThuhilhkhialsyate le thuhilhsya citakte kipawlkhawn thei lo ding hi. Khuavak le khuamial om khawm thei lo hi. Khuamial sungah khuavak ong taan ciangin kikhenna piang hi. Mawhna khuamial khuavak a kitaan kul hi. Kilauphawn ding le kilawp phawn ding sangin mawh nei mite ih hih lam za ah za ih kitel theih nadingin Lai Siangtho tawh ih kitheihsak (informing the seriousness of sin to your hearers) ding kisam zaw hi. Kimawhsakna thu hilh ding hi lo a, mawhna thu hilh ding ahi hi. Mite in mimawh ahih lam a kitel uh ciang bekin diksakna le diktanna thu hong lunggulh pan ding uh hi.\nMawhna thu a kihilhna hangin a mawhna a kisik mi le a kisik nuam lo mite’ kikal ah kilamdanna piang ding hi. Kilamdanna pen kideidanna hi lo hi (Distinction is not discrimination). Pharaoh in Egypt mite le Israel mite a deidan vial laitakin Pasian in Israel mite le Egypt mite kikal ah kilamdanna piang sak hi (Paikhiatna 11: 7). Tua kilamdanna khuavak in kikhenna piang sak hi. Tua kikhenna in nusiat nei a, zuat nei hi. Thu-ummite in khatvei kisikna hanga a ngah uh diktanna tawh mawhna do-in tua mawhna nusia-in a nelhsiahna uh thu pen a nisim kisikkik zelzelna uh le thunget tawntungna tawh lak uh hi. A kisik nuntakna le upna tawh kidim thungetna in Khrih le a Singlamteh tatkhiatna thu hong zuan tawntung sak ding ahi hi.\nTu ni in mite tawh ih kilamdanna bang ahi hiam? Pawlpi a liat mahmah hangin biakna dangte tungah kilamdanna a nei zo lo Pawlpi in ong gum zo lo ding hi. Upna hangin kilamdanna nei zo tuan ngei lopi, uknopna hangin pawltuam satna in zong ong gum zo lo ding hi. Leitung biakna te tawh ih kilamdanna pen hih singlamteh tatkhiatna thu ahi hi. RC le Kipuahphatna Reformation pen 1545 Trent khawmpi (Council of Trent) pek a kipan a kilamdanna bulpi pen hih tatkhiatna hanga diktanna thu (Justification by faith) pen a bulpi khat ahi hi – [Council of Trent: Sess. 6. Ch. 8 Can. 24].\nPrevious: Lungdambawl thu laigil ~ Khaibawi\nNext: A zahnih in khial ing ~ JK Kam


url: =Zomi leh Rohingya :: ZOMI DAILY\nposted on 31 August 2014 at 1:09 pm Lomkholna: News, Politics, Zomi\nDear Netters, Zomivai pen gamsung Journal minthangte panin tam veipi suakkhin hi. Tutung Zomi Forum pen British Council Zangkong tawh a kizom Chin Club te makaihna tawh ECORDS cihzangin hong bawl uh pen 37 veinaahi hi. Tuasungah ZRA vaizong 4 vei bang suakngei a, tunung tuibuak pawi in zonglimsuakmahmah in Pu Kam Lam Khup tanu interview na bang ci le hang mitampi lunglut mahmah hi.\nTuabanah Zomi Media Network nasepna panin li veikhongmahsuakkhin a, tua lo a dangte pen ZCD activies, tam pen hi. A zawdeuh in cencus sungin Rev. Dr. Pau Khan En, Rev. Dr. Do Suan Mung leh Dr. Thang Za Tuan-te interview na 914 vaizong limsuak mahmah hi. Radio lam panin: RFA, VOA, DVB leh Channel pawl khat ah a tawm pen nipi khatin khatveisuak hi. TV lampanin: MRTV. MWD, DVB, leh Skynet ah a hunhunin i ngeinaleh i thute hongsuak leuhleuh thei den hi.\nCensus vaitawh kisai-in Tongsan Group ah a kisuaksakpen minam net ah hongki forward theizel a, isimkhazel hi. Hih group pan hongki forward thutei simciangin i lung honghi mawhsakzong hongki helkha zeuhzeuh hi. Tualaitak in census vai gen nawina hong suaklaitak hi a, hih in mipi lungkhamna guan hi.\nKuakua in a gen zongin Zomi khempeuh in itheih leh thucin inineih ding thu in:\n1. Ne Win hunlai-in mite dotna khatzong omlo in gam sungah minam 135 in hongkoih a, code hongnei sakkim dimdiam sak hi. Tua pen tu dong a kip in a ngaihsunlai om hi.\n2. Tutung census ah tuamah hongzatna hangun minam min code neilo gammi 12 om a, tuate khempeuh in code nambat 914a zangkhawmi hi hi. Tua ahih manin hih code 914 tawhkisai-in, “Hih code nambat (914) pen a neituam aomloh hangin, a zangom hi,” ci-in UN lehKumpi in kipsak uh hi.\nHih census pen Ne Win hunlai aana tawh code nambat kipiak bang hi nawn lo a, ihihna ciat genna hunmanpha (I hihna identity pen identify) i hi hi. Theihbeh ding ah: Hih code 914 a zangminam 12 pen gammi hihna mantak neite vive ihihmanin, thuthang tuamtuam hangin kuamah patauh ding hi lo hi.\n3. Ahih hangin hih 914 pen Bangladesh panin hongpai Rohongya a kicite in 914 a zat ding kumpiin khakcip hi. Ahihhanginhih 914 a zangminam 12 lehRohingya pen a kibang lo ahi hi.\nHih Rohingya vaitawh Zomite thukisaina neikiuhkeuh lo a, gen khoptheih ding zong hi lo hi. Zomite pen Bangladesh panin Kawlgam ah a lutte hi loin, Kawlgam leitang eima neihsa ahi hi.\nThukupna ah Zomi mainawtna hongkhaktan nuamte in eisungah mi pawl khatlim zatmahmah lai ahihmanun: I gam, I minamleh I leitang a bit theihnading in thungetna tawhpan la ciatni, ci-in ZoAw panin kongzawn uhhi. Sia Khen\nPrevious: ‘Know thyself’ i akhiatna tawh kisai kuppihna (Alunglutte simding)\nNext: Zomi te ading lungsim Thusuak


url: =Gamdang Tung Zomite - Azom (No.5)\nMikang gamah vaimim,kawlkai, baal,mai,cihte anpi bangin kingaihsun hi. Amau vaimim gaphuan bang anpi taktakin tuat uh hi. Zomite’n vaimim gaphuan, kawlkai le baal khawng ne leng,“an sia ne” bangin i kituat uh hi. Mikang gam tung khin napi-in moh (bread) zong ne vet loin buh bekbek an mahin i ngaihsut khekhuai ka sa hi. Nu le pate’n buh mah a cihcih lai-un a tate un, Pizza, Burger, khawng sanginn ah ne ahih manun Zo an pen hong duhpih loh hun hong tungpah ding hi.\nMikang gamah ankamteh, kawlkaiteh,beteh, anzo le mehnal ahi zongin kingah a, Zomi huan nei khempeuh in amau huanah ciing uh hi. Tua bang mehteh mehgah nek ding neite hampha kisa hi. Kawlgamah eima huan pan i nek theih hampha ihih lam kiphawk lo hi. Mikang gamah organic ahih leh mantam a, Zogamah organic bekbek ne ihih lam kiphawkkha lo hi.\nBy: Rev. Dr. JM Ngul Khan Pau


url: =Zefaniah 2 | Siantongluan.net\nZefaniah 2 |\nA maizum theilo minam aw, hoihtakin thu ngaihsun in.\nAnsi bangin hong kizapkhiat ma, Topa hehna na tungah hong tuk ma, Topa in a hehna hong lah hun a tun ma-in thu ngaihsunin kikhel in.\nKiniamkhiatin, Topa thupiakna a mang Judah gammi khempeuh aw, Topa kiang zuan un. A manin gamta un la, kiniamkhiat un. Tua hi leh Topa hehna hong kilat ciangin, tua hehna hangin gimna panin na peng khathei ding uh hi.\nGaza khuapi-ah kuamah om nawnlo ding a, Ashkelon khuapi kisusia ding hi. Ashdod khuamite suntangpi-in kihawlkhia ding a, Ekron khuamite kipaikhiatpih mang ding hi.\nTuipi gei-ah a gual ten, no Filistia gammite aw, gimna na ngah ding uh hi. Filistia mite tenna Kanaan leitang aw, Topa in nang tungah thu hong khenzo hi. Mi khempeuh a beimang dongin hong susia ding hi.\nTuipi gei-a om leitang aw, tuute gamtatna mun, gamlak na suak lel ding hi.\nJudah mi a omlaite in na gamsung luah ding uh a, amaute in tuucinna-in nei-in, Ashkelon khuasunga om innte sungah zanin lum ding uh hi. Topa ahi amaute Pasian in amaute ompih ding a, citheisak kik ding hi.\nVanglian Topa in hih bangin thu gen a, "Moab mite in ka mite a simmawhna, Ammon mite in ka mite a zahkona leh ka mite gam a sutgawp dingin, a kisaktheih paunate uh ka za khin hi.\nKei pen a nungta Israel Pasian ka hih mah bangin, Moab mite, Sodom mite bangin kisusia-in, Ammon mite, Gomorrah mite bangin kisusia-in, a gamsung uhah lingkung bek pozo-in, a gam uh cikhuk tawh kidimin a sia tawntung suakin, a suaktalai ka mite in a neihsa uh sutin, a gam uh a laksak tak kei leh, ci-in ka kiciam hi," a ci hi.\nAmaute in Vanglian Topa mite simmawhin kihisak uh ahih manin, a kiphatsakna hangun Moab mite leh Ammon mite in hih bangin gim thuak ding uh hi.\nTopa in amaute lausakgawp ding a, leitung pasian-te, neubawl gawp ding hi. Tua ciangin minam khempeuh in amau gam ciat panun amah bia ding uh hi.\nNo Ethiopia mite zong, Topa in hong that ding hi.\nTopa in leilu lamah a khut hong zanin Assiria gam susia ding a, Nineveh khuapi susia gawpin sehnel gam a suaksak ding hi.\nTuu leh bawnghonte tua khuasungah lumin, gan namkim khawk a suak ding hi. Gunva leh gunvapite bangtung zawlah tuangin, tawlet-ah keising khuangin, sangkil tungah va-ak ham ding hi. Taamtak sing tawh a kilam innte maimang ding hi.\nA vangliatna a kisaktheihpih, lungmuang takin a om khuapi, tu-a bangin piang ding hi. Leitungah amau khuapi a lian penin ngaihsun uh hi. Tua hinapi-in gamlak suakin, gamsate omna suak ta hi. A mu mi khempeuh in lamdang sa-in kigaih ding uh hi.\nTedim Lai Siangtho / Laibu: Zefaniah 2


url: =Party Thak ~ Cin Lian Khai :: ZOMI DAILY\nposted on 3 February 2017 at 8:15 pm Lomkholna: Cinliankhai, Myanmar, News, Politics\n88 Generation Peace and Open Society te political party khat tukum 2017 beima phuankhia ding ci-in Frontierte kiang gen uh hi. Nung kha January 2017 in 88 Sangnaupang makaiten mihing 60, party kilamzia ding leh Matpongtin dan ding asem ding miseh khin uh hi.\nHih party thak phuat ding vai pen 88 Sangnaupang makai pan athuak deuh leh akilangh deuh Ko Ko Gyi, Ko Mya Aye and Ko Marky ten tulaitak makaih uh hi.May kha sung in Galkap kumpi deihlo, Democracy kiukna deihte 62 kumpan 2007 ciang nasemte leh 88 members khempeuh tawh hih Party thakvai kikupna nei ding uh hi.\nKo Ko Kyi thongsung ah 17 kum a omkhin pa in, 2015 NLD pan alui theiloh asawtlo in Irawaddyte kiang ah Party thak ka phuan ding cih genkhia khin hi. Dr. Ngo Ngo Tin in zong hih Party thak tawh nasem khawm ding in gen hi.\n90 Kum a NUP ten NLD lel un, tuni tan dong Down cip uh hi. Party sihloh nang a din lengleng zo bek uh hi. 2010 kitel ciang, NLD leh UNA sung ateng in 2008 Upadi bupi deihlohna lakna in kitelna ah demlo a, USDP te amau leh amau akidem uh leh, zo gawp sam uh hi. 2015 kitel ciang NLD leh UNA ten dem uh a, zocip uh hi.\nRelated: Kawl galkapte in Ko Pa Gyi thahna hangin media te lungkimlo\nPolitician honkhat in USDP te gual zawhna pen Galkapte hangh hi ci-in gen uh hi. NLD leh ASSK hihciang atungna pen 88 te hang hi ci-uh hi. NLD sungpan 88 dot in USDP sungpan galkap dot khia leh 2020 ah kitelpi ciang bang acidiam datmei gakdet khol ni.\nPrevious: Myanmar Vice President II Pu Van Thio Zogam hongzin\nNext: Myanmar in Pakistan pan galvanleng leisawm in abawlnading vai kihona neihpih ~ TK Lian


url: =Second Hand :: ZOMI DAILY\nposted on 9 February 2015 at 9:43 pm Lomkholna: Article, ZomiQuavadis\nCarlos . G. Vaise akici Piantit mipil khatin “Courage To Be Myself” cih thulu tawh laibu minthang khat na gelh a, tua sungah a lamdang mahmah thulu khat mah tawh Article ngumngek khat laimai 4 dimin na gelh leuleu. Tua Article thulu pen “ Second Hand People” a hihi. Second Hand tawh kisai tuni kikum dih ni.\nLaigelhpa in a genna ah “ bangma nei lo innkuan sungpan a hong khangkhia ka hihhangin Second Hand akici limlim pen silh theih dingin ka ngaihsun kei hi. Bang hang hiam cileh phalbi laitak a ka sanggampa mawza puanlum ka silh bek zong nuam ka sa kei hi. Midang te sungah om in ka kingaihsun a, kei leh kei ka hihna taktak a mansuah tawh ka kibang hi” ci tangial hi. Himah hi, midangte puan khat ih silh ciangin tua puan sungah ei a om ih hi a, tua puan pen ei neihsa hi lo ahihman in ih lungsim suakta thei taktak lo hi. Hih pen gentehna bek hi napi limtakin ngaihsun lehang mihing atamzaw pen midang neihsa, midangte pilna siamna leh midangte bawlsa nate tungah kinga lua mawk hi hang cih thu hong kilang mahmah hi.\nSecond Hand ih cih ciangin nikteen puansilh bek akigen hi lo hi. Mihing khat mipil hong suah theihna dingin a kigelhsa laibute asim phot loh uh kiphamawh hi. Ahizongin tua khit ciang eilehei aa pilna thak, leitungah a om ngeinai lo ahi mi tampi phattuamna ding ih bawl hong kul hi. Tua bang na hih theih kei leh nang pen Second Hand khat ahilel cihna na hihi. Na pilna tungtawnin midangte sep ngei nai loh khat na sep ding thupi a, na ngaihsutna zong midangte ngaihsutna tawh a kibatden loh ding hong thupi mahmah ding hi. Ngaihsutna thak, vanthak leh a kimu ngei nai lo tampi tak muh theiha hong om ciangin a kikhangto hipan hi.\nApple kungnuai ah papi khat sun thapai thallupsa in om a, amah amu mitampi in mihai sa uh hi. Asawt lo in Apple kung tung panin Apple\ngah khat hong kiasuk a, tua in papipa pen mihai ahihlohzia leitung theih in hong pulaak khia hi. Papipa in Apple kiatna hangin hih ih tenna leitungin “ Gravitationa Force” nei ahihna mukhia hi. Leitung in “Huup theihna” nei hikei leh tua Apple gah pen leilak ah kialo dinga, vantung lamah kiato vengvang ding cihna hi. Hihpa pen Second Hand hi het lo cihpen hong kitel mahmah hi.\nNa om muan in limtak ngaihsun inla, nang leh nang hih thu kidong in “Kei second Hand ka hi hiam?”Pasian in nang pen Second Hand dinga hong bawl hi lo hi. Midangte tawh akibang dingin Pasian in nang hong bawl lo hi cih tel mahmah lecin hong deihsak penpen ingh. Nang pen Second Hand na hi kei hi!!\nZo Sunni pa’n,\nPrevious: Alzheimer natna\nNext: Gensiat siam mi kisam den hi ~ Hau Za Cin\nNa Nu tungah kamkhauh zangh kha kei in\nGamgi leh Minam ~ Dr. Pum Khan Pau


url: =Tembaw tungah mi nih :: ZOMI DAILY\nposted on 31 July 2018 at 1:55 pm Lomkholna: Biakna, Dongmung, News\nThupatna: Teembaw i cih in tuipi tunga mihingte khualzinna akizang khat ahi hi. Tuihual le huihpite tuakkha thei hi. Tua haksatnate pen khatveivei ciangin a tuang mite mawhna peuh na hithei zanzan hi. Mihingte i nuntakna sungah zong nisim in teembaw tung tuangin khual a zinzinte ihi hi. Innkuan teembaw; pawlpi teembaw; mission teembaw; khuasung teembaw; minam teembaw etc..,te zangin a zinzinte ihi hi. LST sunga teembaw tuang minihte thu lungngai khawm dih ni.\nJonah pen Nineveh khuapi a pai ding kimlai pailo zaw in Tarshish khua lam zuanin Teembaw tuangin hong zin khia hi. Tuipi laizang hong tun uh ciangin huihpi nakpitak hong nunga a teembaw uh hong kisia dektak liang hi. Tua ciangin mi khempeuh patau in lauthawng uh a, amau pasian tek bia in, kua mawhna hang hiam? ci-in ai a san uh hi.\nAi a san uh leh Jonah tung hong tu mawk hi. Tua ciangin Jonah in mite kiangah “..Hong dom to unla, tuipi sungah hong khia un; tua hileh no adingin tuipi hong dai ding hi; banghanghiam cih leh hih huihpi na thuakna uh keima’ hang ahi hi, cih ka thei hi.., a ci hi (Jonah 1:12). Tuaciangin Jonah domto in tuipi sungah a khiat uh leh tuipi a daai pah hi (v.15).\n2. Sawltak Paul (Sawl. 27)\nSawltak Pawl le thongkia mi pawlkhatte Italy gam zuanin teembaw tawh Rome galkapte a uk bu Julias makaihna in khual hong zin uh hi. Khawlmun Nuam kici khua hong tung uh a, ni tampi a taam uh hi. Khualzin zomin pai kik ding hong geel uh ciangin Paul in, “Lawmte aw, tu-in teembaw tawh khualzin ding lauhuai ta a, teembaw leh a vanpuakte a siat genloh, mihing mahmah zong i sih lawh ding lauhuai hi,” ci-in a ngaihsutna a gen hi (v.10).\nAhi zongin Paul genna mang loin hong pai teitei uh leh, “Leilu Nisuahna Huihpi” hong tuak petpet uh hi. Mi khempeuh lungkham in lamet bei kisa in sih ding bek ngak in a om lai tak un Paul in, “…..tu-in note lunghimawh kei un. Teembaw sia bek dinga, mihing a si kuamah omlo ding hi,” ci-in a gen hi (v.22b).\nAn ne lo, tui dawnlo in ni 14 bang hong hih ciangin Paul in amaute tha pia in an a ne sak hi (v.33-36). Teembaw a siat ciangin tui peekin galkah ding hong kul ta hi, tua ciangin galkapte in thongkiate a tai sim dinguh lauthawng uh ahih manin thah ding a sawm uh hi. Ahi zongin Paul hangin kuamah kithat lo in, a suakta uh hi.\nNang hangin teembaw in huihpi a tuak kha hiam?\nNang hangin teembaw tuangte in lungkhamna a thuak kha hiam?\nNang hangin teembaw tuangte in lungkhamna sung pan lungnopna a ngah hiam?\nNang hangin teembaw sunga gilkial mite’n gilvahna a ngah lawh hiam?\nNang hangin sihna thahna tuak dingte’n suahtakna a ngah hiam?\nNang hangin teembaw tuangte’n a nungta Pasian a theihlawh hiam?\nI nisim nuntakna ah innkuan teembaw, pawlpi teembaw, mission teembaw, khuasung teembaw, minam tembaw,etc..,a tuangtuang ihi hi. I tuanna teembaw in ei hangin haksatna a thuaklawh hiam? Jonah bangin ei hangin a thuaklawh khak leh zong kei khialhna hi, ci thei leng huihpi hong daipah ding hi.\nPaul bangin ih khualzinna ah hong piang thei ding lauhhuainate i pulak thei hiam? I pulak bangin hong kimang kei zongin i tuahkhak buaina sungah i kithuakpihte ading mah in i hanciam veve hiam? Mite adingin lametna khuavak a tangsak, gil a vah sak, nuntakna a honkhia i hizaw hiam? Nang buaina piangsak maw? Buaina veng sak..? Lungdam, Dong Mung\nPrevious: India, Ranchi khuasung ah innkuan mi 7 aki khailumsa in kimukhia\nNext: Malaysia gamsung PPR innsaap vaitawh kisai UNHCR pan zaksakna


url: =Vompi Khat le Lawmta Nih - TUNGZANG NEWS\nVompi gam lapi a tunkhit ciangin singkung tunga pa hong tuaksuk in, "lawm aw, vompi in hong neh zawzen veh ee, na bil gei-ah bang teng hong gen sim khiankhian a hia?" ci-in hong dong hi. Leilak a asi kineih pa zong hong thoto in "lawm aw, vompi in a citak lo, kamciam a pelh thei na lawmte um nawn kei in" hong ci veh aw. ci-in dawngkik hi.\nBill Gates in "Na cih theih mahmah hunin mi tampitakin nang hong thei dinguh aa, na cihmawh mahmah hun in na lawm hoih penpente bekin nang hong thei dinguh hi" cih khat gen ngei hi. Na lawmnu/lawmpa a dingin nang e? lawm hoih khat na hi zo diam? Vaphual itna I cihcih I minam sungah a nungta lai hiam?


url: =Meisan ataisuak teitei Motorcycle khatin numeikhat nawkpai in aha tangnih kitan :: ZOMI DAILY\nposted on 27 September 2017 at 6:50 pm UTC+9:30 Lomkholna: Malaysia, News, Sawltak, World\nMalaysia, Penang State sungah numei khatin Traffic Light khetawh akantan laitak in, Motorcycle khatin nawkkha ahih manin, ahatu tangnih kitan cih theStar pan kiza hi. Tua Motorcycle hawlpa pen Red Light laitak, meisan himahleh taiteitei in khetawh lamkan in apai numeikhat anawktuk ahihi.\nPenang, George Town sung aom Sungai Nibong ah Monday (September 25) ni in thupiang hi a, numeinu pen aha tangnihtak akitan banah avun khawngzong kikuikhagawp cihi.\nHih Motorcycle hawlpa’n aphutkhak laitak CCTV panin Video Record kibawlkha citciat hi. Video sungah numeinu pen lamzik khetawh akanphei hi a, tualaitak in Motorycle khat hattak in Traffic Light ah taisuak zalzal hi.\nKhetawh lamkan numeinu pen thakhatthu in nawkpai in, tua numeinu pen gamlapi ah kilawnkhia hi. Leilak atuksuk ciangin amai tawh tusuk ahih manin, amailam ahatu tangnih kitanglian cimawk hi.\nTua numeinu pen kum 42 aphakhin khat hi a, Accountant nasep asemkhat ahihi. Hih tuahsiatna apianpen Monday nitaklam 6:50pm hunpawl hi a, tuani mahin Police Report bawlsuakpah cihi.\nVideo: Woman losses two teeth after being hit by bike running red light\nMotorcycle hawlpa in meisan kantan in ataihsuk kici a, ahi zongin tua numeinu ataihkhak ciangin phongding, huhding cih sawmhetlo in taisan sawnsawn hi. Tua numeinu pen amathu in damdam in thokhiathei bilbel a, lamkiu ah paikhiathei bilbel hi.\nTua Motorcycle hawlpa pen Police te’n zonsan uh cih kiza hi. Aki matkhak peuhmah leh “Section 41(1) of the Road Transport Act 1987” thukhun tawh kizui in thong kum 2 pan kum 10 bang kiathei bekthamlo, liausum zong RM20,000 bang kipiasakthei hi. Tuaban ah mawtaw hawltheihna Driving Licence zong ki lakkik sakthei hi.\nLamzik kantan pen bangzahta in mei eng “Green Light” ahiphial zongin kidopding thupi mahmah cih hih thuthang tawh khatvei athakin aki phawksak zelzel hihang. Sawltak #zomidaily\nPrevious: Tualthat te 2 pan in Ye Min Thwe Ni 16 sungin Kiman Khin Ta Hi\nNext: Lamka sanggam numei 8 te vai Update (27 Sep 2017)


url: =Kuppihna: Kawlte’ Makaih kipawlnate’ kikhen nate pan Zomite pilna ding :: ZOMI DAILY\nKuppihna: Kawlte’ Makaih kipawlnate’ kikhen nate pan Zomite pilna ding\nposted on 4 May 2016 at 2:21 pm Lomkholna: Article, Khuplianthang, Politics\nPa Khup Lian Thang aw,\nKawlgam suahtakna ngahmadeuh leh ngah zawh akipan tuni ciangdong gam ki-ukna paizia tom-kim-cing in nong pulak khat lung dam hang. Tawm kikup behto mawkmawk lehang-\n1. Kawlgam Politics ah Party kiphuan, aliante tawl khat hoih in gam ading asep uh zong akician tampi omsam napi in, kitam kik pahpah den hi. Gtn US te bang aa Republican, Democrat cih bang in sawt akho ding Party alian, omsuak ngei nailo ahihna thu telhuai thukhat hipah mah hi. History repeats itself acih mah bangin ahun hong tun ciangin tawl khat a gualzo Political Party te in kikhenna mah hong nei thei khading uh cih theihsa hisamai ing. Panmun lente in Mun leh mual leh za kituh khaden thei uh hi.\n2. Kawlgam suahtakna ngah ding in Kawlgam mite liangko kikim in Federal Union ding kicinapi hangin Suahtakna ngah takteh gam-uk ana neite in Unitary Union in hong heiziau mawk uh a, Kawlgam mualtung mite or main ethnic races ahi tuahun akilawhna Chin, Kachin ,Shan, Karen (Karenni or Kayah tawh kigawm) leh Bamar (Mon leh Arakan tawh kigawm) teng ong kikhem tawh kibang hi.Kum sawm cinteh utnon keileh pusuak thei acih Constitution uh humcip pah lel uh hi. Gam ukding pen Prime Minister leh Minister teng hi in Head of State President pen kikheel in ei nam nga in asem deudeu ding pen, Shan, Bamar, Karen te khitteh Kachin leh ei Zomi ong ban man nonlo in gam ukna kikheel ziau hi. Tutung in eimi Vice President hong piak uh pen Kawlte lak ah tulaitak a i makaipinu citna leh thumuhsiamna hi in i muciat hi.\n3. Kawlgam ah liangko kikimnading kilunggulh leh kigen den napi in 1948-1962 kikal Parliamentary Democracy hun in kitangtung sak zolo hi. 1962 kum akipan in Galkap in hong uk in 1974 ah New Constitution tawh Socialist Kumpi hong phut uh ciangin kuamah Union pan pusuak thei nonlo dingin hong gakcipta uh hi. Federal pen deihlolua kisa in Kikhenkhapnading thubul (Pyidaungsu pyokuaizi mu) ciliang in propaganda kikhah zawzen hi.\n4.1988 pan galkap ukna akhauhzaw hong lut ciang Kawlgam minam amasa in nam nga, Ne Win hun in nam giat pen nam 135 in hong khenkham in i lungsim hong thehthang uh hi. 2008 Constitution ciangin Self Administrated Division & Zones ci-in Autonomous Region mun 6 tak ahi Wa, Naga, Danu, Pa-o, Palaung leh Kokang pia in tunidong buaina tamsak semsem pah hi cih i mu hi.\n5.2011 akipan Democracy ki-ukna thak ah hong paipih President U Thein Sein hun in Federal ki-ukna a paiding akam in gengen napi in phihsuah tatak sak zo nailo mawk hi.\n6. Tutung in Civilian Government a tamzawdeuhta hun ahihman in a nasep masak ding athupite apulakkhiat mah bangin hong sepzawh nak uhleh paizia hong man (diktat) thei zawdeuh leh kihampha tatak theita dingin lam-en pha mahmah hang. Zong muanhuai pen uh sa hang. Tulaitak i makaipi nu Daw ASSK ii pilna, gam ading atupna agennate leh alungsim hoih leh sianthona aneihna tawh hong sepna ah Kawlgam kilemdiam in liangko kikim tatak a om zawh nading mapan siamtek leh pilvang takin kipumkhat, kipawlsiam ding kisam mahmah ding hihang cih i muciat ding lam-en hang.\n7. Topa in i thungetnate hong dawngin, akuamah ciat in kiniam khiat in ki-siik in i thum ciat leh akilangtang akisamte ah kibawlphat nak leh Pasian in Kawlgam Thupha hong pia (God Bless Myanmar) ding a i gam hong cidam kik tatak ding hi cih 2 Khang 7:14 na bulphuh ihang. Tua bangin akuamahpeuh in lungsim pua in gamtat hoih gamta ciat lehang a abeisa aa ilawhsapnate khempeuh lawhcing thei tading in lam-en pha mahmah hang. Thumuhsiamna, lunggulhna, lungsim sianthona tawh hong uk gammakaite leh mipi tangpitangta in thu ngen ciat ni cih hoih pen sa ing.\nI deihna leh muhna kikum hihangin i muhdan akibat kei khak leh kisansiam ciatni. Pa Khup Lian Thang hong kuppih khiatna hoihsa kahih mahn hi.\nPrevious: Kawlte’ Makaih kipawlnate’ kikhen nate pan Zomite pilna ding\nNext: Na Nu na It takpi hiam ~ Thang Khawm Pau


url: =Pasal khatin Porn Video a etkawm in azahmawh leh apumpi temtawh kuikekgawp :: ZOMI DAILY\nposted on 22 May 2018 at 9:28 pm Lomkholna: News, Sawltak, Thailand, World\nThai gamsung aom pasal khatin zahmawhvai akihel Porn Video a etkawmkawm in ama pasal zahmawh pen temta tawh kuikekgawp ahih manin zato kipuak cih Daily Mail pan kiza hi.\nTuapa pen Thailand, Bangkok, Khet Nong Chok District sung aom Apartment khat ii inndawl 4 Floor ah aomkhat ahihi. Nungkalsung in thupiang hi a, tuapa minpen Whisanu Srisanao kici a, kum 30 aphakhin khat ahihi.\nAma omna inndei Apartment sungah Smartphone sungpanin Porn Video enkawmkawm in, a Video etin alungsim kilamdang sakgawp in Excite lua in tuabangin agamta kici hi. Tuabangin gamtatna pen Sadomasochism kici a, alungsim kizolo te ii gamtatzia kici hi.\nAma pumpi leh apasal zahmawh te temtawh kuikekgawp in siliang zihziah hi. Azahmawh panin siluangkhia ziahziah in, kangtheilo in aom ciangin amahzong patau mahmah in, acihnading atheihnawnloh ciangin zato Paramedics te sampan hi.\nDoctors te zan 10:45pm hunpawl in tung uh a, tuapa pen amahguak inndei sungah aguaktang in tu in, azahmawh leh apumpi teng liamgawp in sisan luangkhia kawikawi hi.\nTuapa genkhiatna ah hihbangin agamtat khakna pen Porn Video a etnahang hi a, tuabang Video abawlkhia te mawhna hi cisawnsawn hi.\nParamedic te atun ciangin athu adot hangin hoihtak gencian nuamlo in, ahi zongin Porn Video ka etna hanghi ci’n genkhia vevesam hi.\nTua aliamma tengtawh akibawlding in Hospital ah kipuaksuak hi. Bangkok City sungaom Hospital Navamin 9 ah akibawl khitciangin nung Tuesday ni in zato pan kituaksakkhin cih kiza hi.\nMore: Cartoon Video etteh in naupangno khat inndawl 10 na panin Kawllukhu tawh lengkhia\nKorea Drama ahi zongin, Superman Video, Spider Man Video cihte etluatna leh Video sungah lungsim lutsakluatna hangin siatna piangthei cih phawk huaihi. Naupang pawlkhat Superman leh Spider Man Video khawng a etkhit uhciangin inntung khawngpanin alenkhiat sawmkhawngzong omngei kici hi. Sawltak #zomidaily\nPrevious: Vanleng sungah meikhu kidim ahih manin Passenger te patau mahmah\nNext: Nun Nuam Norway Zinna (1) ~ Hau Za Cin


url: =Lesson 11 March 6–12 Itna Gal Kido ~ MUC\nLesson 11 March 6–12 Itna Gal Kido\nAdmin 1:09:00 PM Articles, Sabbath School Lesson\nTu Kaal Sung Sim Ding: Isa. 55:1–7; 55:6–13; 58:1–12; 58:13, 14.\nKAMNGAH: “Gilkial mite an pia-in kisapna a nei mite tungah a kisapnate na piak uhleh na kimkot uha khuamial pen khuavak hong suak ding a, na lungzinna uh nitaang hong bang ding hi” (Isaiah 58:10).\nLincoln, Nebraska –ah Jewish cantor (biakpiakna makai) khat leh a zi, phone tawh kihopih a, lauhuai kam hoih lo tuamtuam za den uh hi. A sawt lo-in tua bangin a hopih pen mi gilo minthang Ku Klux ahihlam theikhia uh hi. Amah ahihlam a theih uh ciangin police tungah pulaak thei hi napi, pulaak lo-in lampi dang khat geel uh hi. Hih migilopa pen khebai khat ahihlam thei uh hi. A innah va pai-in aksa va puak uh hi. Hih mi gilopa in hehna, muhdahnate beimangin itna tawh hong kidim hi. Hih nupate ama kiang va hawh zelzel uh a, a sawt ciangin kilawmta thei uh hi. Hih mi gilopa in Jew biakna zui dingin khentat hi.\n“Kei deih antanna hih bang ahi hi: gitlohna khaute phelin, hakkol savun khaute phel a, a kinengniam mite khahkhia-in thuman lohna hakkol khempeuh suktan ding ahi hi. Na an uh a gilkialte tawh nekmaw unla, inn nei lo a zawngte na inn sung uhah paipihin, tangguakin aom mite puan silhsakin, na mipihte uh kiang panin bu lo ding hi lo na hi uh hiam? (Isa. 58:6, 7). Nupate in amau tungah a gilopa thupha bawlin, tua gilopa in kikhelin mi hoih khat suak ahih manin gitlohna nusia-in thuman tawh nungta hi.Kamsangpa Isaiah in eite nuntakpih ding thu guipite hong hilh hi.\nManpiak kul lo-in lei un (Isa. 55:1–7)\n“A dangtak mi peuhmah tui phualah hong pai un. An neilote aw, hong pai unla hong ne un! Hong pai un; a man ding bangmah piak kul lo-in leenggah tui na duh zahzah uh hong ne un” (Isa. 55:1). Hih in a kilehbulh thu bang pulaak hiam?\nNa khutah nek ding an tawi inla, inn nei lo, nek ding nei lote zakin, “ Sum nei lote hong pai unla, an nek ding hong lei un” ci-in a kiko dingin kingaihsun in. Sum nei lo, koi bangin van lei ding uh hiam? Isaiah mah bangin manpiak kul lo, sum lo-in hong lei un, cih thu ngaihsun in (Isa. 55:1). Isaiah thupuak in a khawngkhongin a hong kipia mawhmaisakna a sang dingin hong sam hi (Isa. 55:7). Ahi zongin “ sum tawh lei” cih kammal in mihing kitangsap, mihing in manpha a sakte Pasian in hong pia ding hi, cih a hong theisak kammal hi. I ngah nadingin i piak ding kisam hi. Pasian in Amah tawh i kizopna-ah a khawngkhongin mawhmai-na hong guan hi. Pasian in a khawnkhongin a hong piak hangin manpia lo-in a hong pia mawk ahi kei hi. Ama Sila in a hong thuakna hangin eite in manpiak kul lo-in mawhmai-na i ngah hi. Pasian in man ngen lo-in a hong piak nadingin Amah mah a hong kipia hi.\nEite a hong kitatkhiat nadingin man bangzah kipia hiam? 1 Pet. 1:18,8 19.Koi bangin Isaiah in tatkhiatna a pulaak thu Thuciam Thak in pulaak hiam? Eph. 2:8 tawh enkak in.\nIsaiah in hotkhiat lungdamna thu pulaak. Hih thu mah Thuciam Thak in zong pulaak hi. Gamtatna bulphuhin thuciam bawl lo hi. Hih thuciam lui sangin thuciam thak in vanglian zaw hi; hehpihna tawh hotkhatna kingah hi. Pasian in Adam leh Eve tungah Honpa a na kamciam bangin (Pian. 3:15), hotkhiat ngahna lampi in khat bek in hehpihna tungtawnin upna tawh hotkhiatna a hong kipia hi (Eph. 2:8); “ Pasian hong piakkhong in Khrih sungah tawntung nunna hi” (Rom. 6:23).\nGilgamesh tangthu sungah tawntung nunna a zongkhia khat om hi.Tuhunin zong mi tampi in tawntung nunna lampi zong ciat uh a, amau hoihna bulphuh ahih manin, a zon uh hangin a mawkna suak hi. Tua hangin singlamteh tungah Jesuh hong sihna leh Ama hong hotkhiatna thu i tel ding kisam hi.\nHotkhiatna in a khawnkhongin hong kipia hi; mihing in a thalawh theih hi lo hi. Mihing hoihna, gamtat pha gamtat hoihna in hotkhiatna sung hong tunpih thei lo hi. Ahi zongin a hong kihotkhiat nadingin na khempeuh kipiakhia hi. Hih in bang pulaak hiam? Matt. 10:39, Luke 9:23, 14:26, Phil. 3:8.\nPasian Ngaihsutna leh Ama Lampite (Isa. 55:6–13)\nBang hangin Pasian in Ama ngaihsutna leh Ama lampite in leitung sangin sang zaw hi, ci hi ding hiam? (Isa. 55:8, 9)? Koi bangin a khiatna na thei hiam?\nPasian in leitung vantung na khempeuh leh mihing ngaihsut zawh loh khempeuh piangsak hi, cih pen uplah ding hi lo hi. Mihing in Pasian nasepna i tel zo kei hi. Ciangtan nei lo Pasian mai-ah Ama huhna ngah dingin mihing in kiniamkhiat ding kisam hi; Ama liatna in hong kiniamkhiatsak hi (Isa. 57:15.)\nIsaiah 55:6–9 sim in. Mihing ngaihsutna bang lo-in bangci bangin Topa in Ama ngaihsutna leh Ama lampite pulaak hiam? Mihing theihzawh loh Topa ngaihsutna leh Ama lampi in bang hong hilh hiam?\nNa khempeuh lak panin a lian mahmah thu thuk hotkhiatna thu in kuama telzawh ding hi lo hi (Eph. 6:19). Leitung vantung leh na khempeuh a Piangsakpa in mihingin hong nungta-in gimna leh thuakna tawh kidimin hong nungta a, eite sihtang dingin, mawhna hangin Amah mah a hong si hi. Amah in eite hong hehpih ahih manin Ama sihna hangin eite khempeuh in mawhmai-na i ngah hi. Hih thuman in Pasian piaksak mihing khempeuh a lungdam nading uh ahi hi. “Vantungmi khempeuh in hih hotkhiatna thu theihnopna lungsim nei uh hi. A khang a khanga tatsa mi khempeuh in Pasian hong hotkhiatna thu a tawntungin la-in sasa ding uh hi; a tawntungin hih hotkhiatna thu sin ding uh hi. Tu-in zong hotkhiatna thu i sin ding thu manpha hi lo hiam? Hotkhiatna thu in ciangtan nei lo-in tangzai hi. Khrih in mihingin a hong pianna, Ama sihna leh mawhneite leh Pasian kikaalah palaai a nasepna thu, tawntung tawntungin i sin ding thu manpha ahi hi. Hotkhiatna vantung ento-in Pasian in lamdang ahihna i mu zaw semsem ding hi.” Ellen G. White, My Life Today, p. 3 360.\nNa bawl khak siatnate ngaihsun in: mi tungah na khialhna, mi lungsim a nasak kampau gamtatnate, gitloh kampaunate, nangma hangin a lungkia mite ngaihsun in. Bang bang ahi zongin Jesuh tungtawnin hih mawhnate khempeuh mawhmai-na na ngah thei ding a, tu-in Pasian mai-ah kicinna leh a siangtho nuntakna na nei thei hi.\nAntanpih Lawmte (Isa. 58:1–8)\nIsaiah 58:3 in antanna bang pulaak hiam?\nIsaiah pulaak antan in Mawhsutpi Ni-a antanna hi ding hi. Hih ni-a antanna pen Pasian sawl antanna, hih bek om hi (Siam.16:29, 31; 23:27–32). Hih antanna mah Isaiah 58:3 in pulaak kik a, “ nomau kiniamkhiat tawm un” cih thupiak tawh tonkhawm hi. Tua khit ciangin Siampi Laibu sunga a sawl thute kipulaak kik hi: kiniamkhiatna, antanna a kipan pumpi silesa deihna nialna hi (Late 35:13; Dan. 10:2, 3, 12 tawh enkak in.\nMawhsutpi Ni-in pengkul ging bangin ngaihtak mantakin gamtat ding kizasak hi. Mawhsutpi Ni madeuh 10 a sap hunin tuuki tum a zaksakna phawksakna nei uh hi (Siam. 23:24). Tua banah kum nga ciangin khat vei, Mawhsutpi Ni ciangin, suahtakna Jubilee kum kipatna tangko uh hi (Siam. 25:9, 10 leh Isa. 27:13 enkak in).\nIsa. 58:3–7 sim in. Topa in amaute antanna-ah a lungkimlohna bang thu zasak hiam?Amaute antanna-ah bang khialhna om hiam?\nAntanna tungtawnin amaute in Topa maipha ngah dingin lamen ciat uh hi. Amaute in siatna tawh kidim uh hi. Mawhsutpi Ni hong tunteh silesa deihnate nial uh a, Topa tungah lungdamkohna leh siampi lianpenpa in siangtho pen munah a va lut ciangin a mawhna uh pulaakin Topa mawhmaisakna ngen ciat uh hi. Mawhsutpi Ni-in amaute in mawhmai-na ngahin biakinn kisiansuah hi (Siam. 16 leh Siam. 14 enkak in). Amaute in tua thukhen ni-a suahtakna hangin Topa tungah lungdamin Ama tungah a nuamna pulaak uh hi. Tua bangin amaute lungdamkohna in Pasian maipha a ngah nading uh leh amaute gamtatna-ah Topa thukimpihna ngah dingin kikaikhawm ahi kei uh hi. Amaute mawhna in tua biakbuk niinsak hi. Amaute mawhna niin hangin sisan tawh sawpsianthona kisam uh hi. Hih thute in bang hong hilh hiam cihleh biakna tawh nuntakna leh Khrih nungzui taktak nuntakna in kibang lo ahihna hong hilh hi.\nKoi bangin hihte geel kilamdanna kimu thei hiam? Koi bangin mimal khat ciat in koi dinmunah om i kitheitel hiam?\nAntanna In A Do Thute (Isa. 58:1–12)\nNi sawm a cin khit Mawhsutpi Ni ciangin peengkul kitum hi. Tua in Topa in amaute Kumpi hi; kiniamkhiatin Kumpipa tungah cihtakna nei dingin mipite zasak kikna hi. Amaute in Topa a langpanna uh a kisik theih nadingun kamsangpa in pengkul ging bangin ngaihtakin tangko hi (Isa. 58:1).\nIsa.58:6–12 sim in. Koi bangin Pasian in silesa deihna a nial taktak gamtatna hi, ci-in pulaak hiam? A taktakin anngawlna leh cimawh gentheite huh ding, hunpiakna cihte, koi zaw hamsa hiam? Tua bang gamtatnate in bang thuguipi bulphuh hiam? Koi bangin tua bang gamtatnate in biakna mantaktak nawlkhin hiam?\nMi khempeuh in biakna zui mi hi thei hi; biakna zui-in a hun tawh kizui-in biakpiakna nei uh hi. Ahi zongin biakpiakna bek Topa hong kalh hi lo hi. Jesuh nunzia en in. Ama hunlai –a biakpiakna limtak zui mi khat hi taleh, sawltakte in tua biakpiaknate sangin Jesuh in mi a hehpihna, cinate a damsakna, gilkialte an a piakna, mawhmaisakna thute pulaaak zaw uh hi.\nTopa in leitungah a thuman a hilh a pulaak ding mi ahi a, pawlpi ahi zongin hong zong hi. Jesuh sunga thuman sim loh bang thu dang deihhuai om ding hiam? Nek ding leh nek loh ding thukhamte maw, ahih keileh gilkialte anpiakna maw, ahih keileh Sabbath ni tawlngakna maw, ahih keileh kipiakkhiatna tawh huhna kisam mite huh ding hiam?\nMatthew 25:40 leh James 1:27 sim in. Eima thu bang pulaak uh hiam?\nIsaiah 58 sung a kipulaak thuphate ngaihsun in. Pasian in cimawh gentheite tung a sep ding thute Isaiah tungtawnin pulaak hi. Topa in bang thu pulaak hiam? Pasian hong sawl bangin sem hi lehang i tungah nalamdang hong piang ding hiam? Ahih keileh eima deihna nialin, huaiham lo-in mite aa ding i piakkhiat ciangin Pasian in thupha hong pia hi zaw ding hiam? Na ngaihsutna na lawmte tungah pulaak in.\nA Hong Kipia Hun Khat (Isa. 58:13, 14)\nBang hangin Isaiah in Sabbath thu pulaak hi ding hiam? Isa. 58:13, 14? Bangci bangin Mawhsutpi Ni tawh kizopna om hiam?\nKumsial a kibawl Mawhsutpi Ni in Sabbath ni-in nei uh hi. Hih pawi Sabbath in kaalsim Sabbath tawh kibang ahih manin nasep kiphal lo hi ( Siam. 23:27–32). Tua ahih manin Sabbath ni mah bangin hih Mawhsutpi Ni zong nitum khat pan nitum khat sung hi (Siam. 23:32). Seventh-day Adventist mi masate in tua bang mahin pulaak uh hi. Hih tawh kibangin Isaiah 58:13, 14 en lehang Mawhsutpi Ni Sabbath thupuak in kaalsim Sabbath thupuak tawh a kibang thupuak hi, cih kimu hi.\nIsa.58:13 sim in. Sabbath ni in bangci bang ni hi ding hiam? Koi bangin Isaiah hong hilh bangin Sabbath zang ding i hiam? Sabbath in a limciin na ngaihsut ciangin bang hangin Isaiah pulaak bangin Sabbath zang ding kisam hiam?\nIsaiah 58 in silesa nialna, mi hehpihna leh Sabbath thu pulaak hi. Koi bangin hih thu thum in kizopna nei hiam? Amasa-in hih thu thum in Pasian, Ama deihna leh Ama tungah mihing kinga i hihna mitsuan ding hong hilh hi. Nihna-ah hih thu thum tawh nungta hi lehang Pasian a kilangkhia sak siantho-na nei ihi ding hi (Siam. 19:2). Pasian in Khrih tungtawnin hong kilangkhia-in Amah mah hong kiniamsakin (Phi. 2:8), a nuntakna a bei dongin hehpihna hong lak hi (John 3:16); Amah mah in na khempeuh a bawlkhit ciangin Sabbath ni-in nasepna pan a tawlnga hi (Pian. 2:2,3 Pai. 20:11).\nIsa. 58 sunga thu bulpi thum - angsung nialna, mi hehpihna leh Sabbath kizopzia ngaihsun in. Nasepna pan Sababth suahtakna in tha thak hong guan hi (Pai. 23:12; Mk. 2: 27). Tua bang gamtatpha in Sabbath tawh kipawl hi, ci-in Jesuh in hong lak hi (Mark 3:1–5, John 5:1–17); midangte huhna in nuamna a piansak mah bangin (Isa. 58: 10, 11) mantakin Sabbath tawlngakna in nuamna hong ngahsak hi (Isa. 58:14). Hih thupha-te tawh na kidim nadingin na kikhel ding bang a om hiam?\nFRIDAY | March 12\nNgaihsutbeh Ding: “Angsung nial lo-in kuamah in hoihna taktak nei lo hi. Kiniamkhiatna, angsung nialna, mi huhnate in Khrih hong piak nasep a hong zawhpih ding hi. I sung panin kiphatsakna leh leitung mitsuanna khempeuh hepkhiat ding kisam hi. I sepna khempeuhah Khrih nunzia angsung zonna hemkhia ding kisam hi. I inn le a sung a om nate tungah lai gelh tawh kibangin “cimawh gentheite hong pai un,” cih phawk in. I puankoihna singkuangte, biizu tuamtuamte tungah Pasian khut in laigelh tawh kibangin “ Guaktangin a om mi puansilh ding pia un” cih phawk in. in Pasian khut in a gelh bangin mite simtheih suak hen. Anbuk, annek sabuai tungah nektheihte na muh ciangin “ Gilkialte annek ding pia in” cih phawk in. Isaiah 58:7. Ellen G. White, The Ministry of Healing, p. 206.\n1. Isaiah in ama hunlai mite tungah a dot thute ngaihsun kik in. Bang hangin gilvahna hi lo nate lei-na in sum zangin kimanna nei lo-in nasem na hi uh hiam? (Isa. 55:2). Koi bangin tu-in zong tua bangin nungta i hiam? Banghangin tua bangin nungta i hiam?\n2. Isaiah hunlai Mawhsutpi Ni aa dingin angsung nialna, mi hehpihna leh Sabbath in thupi mahmah hi. Hihte in hun nunung a Mawhsutpi Ni aa dingin thupi hi lo hiam? (Dan. 8:14). Tuan i ciangin Pasian Jubilee peengkul ging ding a, Khrih hong pai ciangin tawntung suahtakna hong tung ding hi lo hiam? 1Kor. 15:52 leh Siam. 25:9, 10 enkak in. Na lawmte tawh kikum in.\n3. Na lawmte tawh Sabbath tawlngakna thu kikum un. Isaiah in Sabbathni-in eima ut bangin gamta lo, kampau lo leh nasem lo ding ci hi; ahi zongin Sabbath pen nuamsa ding a cih ciangin bang a genna hi ding hiam? Isa.58:13. Koi bangin Isa. 58 siksanin, nangma deihna nialin nopsakna tawh kidim ding na hiam?\nTomkaihna: Isaiah 55 leh 58 sungah kamsangpa in a mite in amau ngaihsutnate nusia-in Pasian va zuan dingin thuumna nei hi. Mihing in eima nopsak ding i lunggulhna sangin Pasian in a hong deihsakna lian zaw hi. Amah in mawhmaisakin maisakna ngah mi in hehpihna nei-in, Sabbath leh Mawhsutpi Ni tawh kituakin eite in angsung nialin, hehpihna nei a, Sabbath nuamsa ding hong hilh hi. Pasian hong piakkhong mawhmai-na a ngah mi a lungsim kikhel hi.


url: =Tedim ah Myanmar Baptist Convention Meeting\nWritten by Rev. Cin Khan Pau\tSaturday, 16 January 2010 18:34 Tedim ah Myanmar Baptist Convention Meeting\tKumthak tawh kiton in dahna leh nuamna thuthak tampi a pian laitak in, Tedim kampau a tel thei khempeuh i khua pi a i ngaihsut Tedimkhua ah tulaitkak in Myanmar Baptist Convention (MBC), Board of Management meeting om laitak hi. Jan 14 pan 17 sungding hi a, a kihel theidingmi 300 val lak panin 182 hong kihelthei uh hi.Association level pan in mi 3 ciat leh convention level panin mi 2, MBC zum ah Officers council te leh department heads khempeuh kihel hi.\nTedim khua pan in zintun, zindo nading mun a lemthei peen ding in, Faith Baptist Bibile College & Seminary Compound ( EBC Laisiangtho Saang) kikawm a, minambup taang a nasep na hi cih ngaihsutna tawh Saanglam makai te in hong phal uh ahih manin tualai munah ki tungsak in meeting leh annekn mun in kizang pah hi. Zintunna mun kicin loh na tawh a geinai a om , Prebyterian pawlpi te hall lamthakna munzong ki kawm thuahlai hi.Sun in thu kikupna leh nitak biak kikhopna, lasakna cihte omden ding a, 17-1-2010 Nipini ciang in Tedim khua sung a om MBC tawh a kizom pawlpi 6 te ah kikhen in biakbiakkhopna hun hong zatpih ciatding uh hi. Nitak biak kikhop na peen CMBC biakinn kizang hi.Tu nung Jan.4-2010 ni in zong USA Maryland State a om Germantown ah second Baptist church pan in nupa kop 4 te Tedim, Cope Memorial Church ah hong hawh uh a, Zolai, zopau hong patkhiatsak Cope Topa Tu te hong kihel in, CMBC ah kawlsum 10lakhs leh US$1000 letsong hong puak uh cih ki za hi.\nMikim aading in a manphatloh hang in mun tuamtuam a om sanggam pawlkhat te aading in thupi khading ci in a tom in kong gelhkhia hi. Hiici hi zaw cih a om leh ki phawksak tek ni.\nMai lam ah thu hoih no no leh nuntaak nuam na ding thu hong vai hawm lecin hoih ding hi,na sep zong ih neih kiim ciat ding leh nuntaak nuam ih suah ding hoih pen ding in na seem ciat ni cih thu hong pulaak ing ei. Na sang gam pa uh- Kaa Thang.\tAugust 12, 2011\nna dam dam uh hia .nong mau thu nget sak na mah tawh dam in na ziak lam khut uh hong leng kim in zo mi te pa sian in thu pha hong pia in i om na gam tuam tuam ah hong cing hong kem na te lung dam koko ding lo ngal thu dang om kei sa in.lungdam........... March 06, 2010


url: =Abeisa kum 2 sung Malaysia thongsung ah Kawlgammi 60 val si ~ ZD :: ZOMI DAILY\nposted on 31 March 2017 at 1:49 pm UTC+9:30 Lomkholna: Malaysia, Myanmar, News, Sawltak, World\nAbeisa kum 2 sungin Malaysia gamsung aom thong ihcih ziauziau “Immigration Detention Center” te ah gamdangmi akigawm in 100 valbang sihi ci’n “National Human Rights Commission” te’n Reuters te tungah genkhia uhhi.\nTua gamdangmi asi 100 val lakah Myanmar pen alangvalbang pha cimawk hi. Hihbangdan Data pen abeisa in ki genkhiangei khollo himahleh tukum in Malaysia Immigration Department panin ki ngahkhiathei hi.\n“National Human Rights Commission” pen “Suhakam” ci’n Malay Acronym kitomlawhzaw a, Malaysia gamsung ah Human Rights vai leh Refugee tezong apanpih mahmahkhat ahihi.\nDetention Center sungah asipen 2015 kumsung in mi 83 hi a, 2016 kumsung in mi 35 bang si ci’n pulak uhhi.\nThailand leh Indonesia gam aom Government Officials te’n hihbangdan Data tepen pulak khiatna neingeilo uh ahih manin tua gamsung aom Kawlgammi te Detention Center ah bangzahzah si cihpen kitheicianlo hi. Malaysia gamtawh koi tamzaw, tawmzaw cih tehkakding hamsa ci uhhi.\nAhi zongin US gamtawh aki tehkak ciangin tammahmah hi. Malaysia gam sangin US gamsung ah akiman tamzaw in thongsung atunlawh tamzaw hi.\nAhi zongin nungkum Financial Year sungah US Immigration Detention sungah asipen aki etkik ciangin mi 10 bek pha hi. Malaysia gamtawh kikhai mahmah a, thongsung ah bangci kikep, kikoih cihzong kikhai mahmah hikhading hi.\nMalaysia gamsung aom Detention Center panin kum 2 sungin bekbek in Myanmar gammi asi akigawm pen 68 bang cimawk hi.\nAlso read: Malaysia pan Kawlgammi thongkia mi 138 ki ciahkhiasak ding\nTua Myanmar akici lakah ih sanggam Zomi pihzong tampimah kihelmawk a, nungkumlam bang thongsung panin hongnusia kizaknawh mahmah hi. ZD Sawltak #zomidaily\nPrevious: Ford Motor te Engine meikang thei, kongkhak zong siatna om ahih manin Recall kibawl ~ ZD\nNext: Rev. Dr. Kam Khaw Thang: dahpihna from Zomi Music Ministries


url: =Zomi te Ngeina hoih ~ Pa Paugo Mang :: ZOMI DAILY\nposted on 1 January 2016 at 9:33 am Lomkholna: News, Zomi\nZogam ah numei ten a pasal uh ih biak pasian zahdongin ngaihsun uh aa,zahtak in pibawl mahmah in ihngeina lak ah laisiangtho tawh a kituak mahmah gamtat zia khat a hihi. hih gamtat na hoih nono tam pi tak te pen laisiangtho sungah a na omsa vive a hihi. tanglai ih pupa ten laisiangtho a neih nai loh uh hangin ih ngei na te ih et kikkik ciangin laisiangtho thawh kilamdang lualo hi.\nHih bangin ngei na hoih leh khat leh khat ki upat zia te,min leh puam ah kivaipuak zia (min puahzia) te, Khuado leh sialsawm cih te bang pen lei tungah zomi bangdan ngeina nei om nai lo hi. hih ih ngeina te pen kepciang leh zahtak tak aa, zat ding pen Zomi a kua mapeuh in ih tavua a hih lam ih phawk den ding kisam mahmah hi.\nTuhun tak ciangin Zomi te muntuam gamtuam ah ih tun tak ciangin ihpau ih ngei na te thupi simlo in ih omkhak dingpen a dah huai mahmah khat hi. minam lian namdang telak khawngah a minam pau a theinawnlo te pen kipi muh khawllo zaw hi. tua a hih man in minam pausin na leh ngeina sanginn pen nitum nalam gam tungsa minam pi zawdeuh ten na nei hamtang uhhi. ih zogam ah zong etkak theihdingin ah Tedim khuapi bang en leng leitawhtan pen Mualtuk dong pen Zomi nam pau leh awsuah kibang lo vive ih hi aa, a hih hangin kampau leh leh ngeina te ah buaina omlo banah noptak in khuasa khawm thei ih hih man in a etteh huai mahmah Zogam khuapi Tedim pen etteh huai mahmah hi.\nNitum na lam ih cidiam Gamthum na tungsa Zomi ten ih omdan leh ih kalsuan dan te ihngaihsut ding tampi om kasa hi. banghang hiam? cih leh gamthum na mun pen mipil misiam tam mahmah na mun a hih na tawh kizui-in Zomi te a etteh huai gamtat luhek kapau te zangin a gina lo gamtat luhek kampau te zatlohding kisam mahmah hi. tua a hih man in lungduai na leh kipiak khiat zawhding ban ah kipumkhat nading( kithutuah na) pen ih lungsim tek ah vom masa photphot ding kisam hi.\nMinam khat in a minam leh a gam a lei itna a neilo pen mi mangthang tawh a kibang a hihi. Zomi hi napi namdang mi ih kineih hangin va aak uhtong kineih mah tawh ki bang veve ding ih hihman in ih ngeina dan mah a hoih pen a hihi.\nTu hun ciangin leitung ah khangtak ten nalam dang leh a khel nono dan leh omzia te pimuh kha-in paakta uh aa, zangnuam thei mahmah uh hi. hih gamtat dan te pen ih zatzat leh a sawt na ciangin ih ngeina hongsuah ding pen a dah huai mahmah khat a hihi.\nNgeina pen a omsa, bawlkhawlh sa in pasian in hongkoihsak hilo in, ei ma gamtat luhek tungtawn a hong piangkhia a hihi minam khat in ngeina a neih loh a phamawh hi aa, tua ngeina ih cih in ih gamtat luhek na te pan in, ngeina hongpiang a hih lam ihphawk ding kisam mahmah hi tua a hih man in Zomi ten ih gamtat luhek a hoih leh ngeina hoih nei te ih hiding hi.\nTua a hih man in ih gamtat luhek na te ah Zomi ngeina dingin a gamta, a luhek ih hih lam phawkkawm sa in om tek ni. cih tukum 2016 kumsungin ih thalak nadingin leh ih ngaihsut ding deih na tawh kong suahsak hi-in na ngeihsut na tawh a kituak kei khak leh nacillum tawh na valhsak mai in…. lungdam…\nBy nasanggam uh…. Pa Paugo Mang Gualnam (Canada)\nPrevious: Kum Thak: Akilumlet Leitung Buppi\nNext: How big is your world? ~ Hau Za Cin


url: =Samuel Nihna 15 | Siantongluan\nSamuel Nihna 15\nHih hun khit ciangin Absalom in leeng khat leh sakolte, leh ama mai-ah a tai ding mi sawmnga la hi.\nAbsalom tho baihin kulhkongpi lam gei-ah tu zel hi. Mi khatpeuh in thu khensak dingin kumpipa mai-ah paina ding thu a neih ciangin Absalom in amah samin, "Koi khua pan na hi hiam?" a ci hi. Amah in, "Na nasempa, Israel-te sungah tua minam tua khua ka hi hi," a cih ciangin\nAbsalom in ama kiangah, "Thei in, na thugente hoihin man hi; ahih hangin na thu a khen dingin kumpipa in a koih mi omlo hi," a ci hi.\nTua thamloin Absalom in, "Gamsungah kei thukhen hi leng! Thu ahi a, a hang khat peuhpeuh ahi zongin a nei mi peuhmah kei kiangah hong pai ding a, keimah in ama tungah thu a tangin ka khen ding hi," a ci hi.\nAma tungah zahtakna a bawl dingin mi khatpeuh a nai-ah hong pai ciangin amah in a khut zan a, amah lenin a nam hi.\nTua bangin Absalom in kumpipa kiangah thu a khensak dingin a hong pai Israel-te khempeuh tungah a hih hi. Tua ahih ciangin Absalom in Israel mite lungsim na zo hi.\nKum li a cin ciangin Absalom in kumpipa kiangah, "Kei hong paisak in la, Topa tungah ka ciamsa ka thuciam, Hebron-ah hong piasak in, ci-in kong thum hi.\nBang hang hiam cih leh Aram gam Geshur-ah ka om laitakin na nasempa in thu khat ciam a, Topa in Jerusalem-ah kei hong paipih kik taktak leh Topa tungah biakna ka pia ding hi, ka ci hi," a ci hi.\nKumpipa in ama kiangah, "Nuamtakin pai in," a ci hi. Tua ahih ciangin amah dingin Hebron-ah a pai hi.\nAhih hangin Absalom in Israel minam khempeuh kiangah a simthamin kamtaite sawl a, "Peengkul aw na zak phetun, Absalom, Hebron-ah kumpi hi! ci un," a ci hi.\nA kisam mi za nihte Jerusalem panin Absalom tawh a pai uh hi. Amaute lungsim hoih tawh a pai hi a, bangmah theilo uh hi.\nAbsalom in biakna a piak laitakin David thulamlakpa, Giloh mi Ahithofel, ama khuapi Gilo panin samsak hi. Tua ciangin sawmsimna hong hat semsem a, Absalom tawh a om mite kibehlaplap hi.\nTua ciangin kamtai khat David kiangah hong pai-in, "Israel mite lungsim Absalom lamah pai khin hi," ci-in a gen hi.\nTua ciangin David in Jerusalem-ah amah tawh a om a nasemte khempeuh kiangah, "Ding un, tai ni; tua hi kei leh Absalom kiang panin eite suahtakna ding omlo ding hi. Manlangin pai ni; tua hi kei leh amah in eite hong pha pak ding a, eite tungah siatna hong tungsakin namsau tawh khuapi hong vat ding uh hi," a ci hi.\nTua ciangin kumpipa nasemte in ama kiangah, "En in, ka to kumpipa in na khensat peuhpeuh a sem dingin na nasemte kiging hi," a ci uh hi.\nTua ahih ciangin kumpipa paikhia a, ama innkuan leh a ulian khempeuh in ama nung a zui uh hi. Kumpipa in inn kem dingin a zineu sawm nusia hi.\nTua ciangin kumpipa paikhia a, mi khempeuh in ama nung a zui uh hi. Tua ciangin khuanawl inn tawpna-ah amaute khawl uh hi.\nTua ciangin a nasemte khempeuh in amah nawkin pai uh hi. Khereth mi khempeuh, Peleth mi khempeuh, leh Gath panin amah a zui mi za gukte khempeuh, kumpipa mai nawkin paisuak uh hi.\nTua ciangin kumpipa in Gath mi Ittai kiangah, "Bang hangin nang zong kote hong zui na hi hiam? Ciahkik in la, kumpipa tawh om in; bang hang hiam cih leh nang pen gamdang mi na hi a, na inn panin gamdangah a om zong na hi hi.\nNang pen zan mah beka hong pai na hi hi. Koi lai munah kei pai ding cih theilopi-in kote tawh a kawivak dingin nang hong bawl ding ka hi hiam? Ciahkik in, na sanggamte ciahpih in. Topa in itna kip leh thumanna nang tungah hong lak ta hen," a ci hi.\nAhih hangin Ittai in kumpipa dawngin, "Topa nungta-in, ka to kumpipa zong nungta ahih mah bangin, sihna ding ahi a, hinna ding ahi zongin ka to kumpipa a omna peuhpeuhah na nasempa om ding hi," a ci hi.\nTua ciangin David in Ittai kiangah, "Tua ahih leh pai in, paisuak in," a ci hi. Tua ahih ciangin Gath mi Ittai, a mi khempeuh leh amah tawh a om a naupang khempeuh tawh a paisuak hi.\nTua ahih ciangin mi khempeuh a pai laitakin gamsung mi khempeuh a gingin kapkhia uh a, kumpipa in Kidron lui kantanin, mi khempeuh zong gamlak lamah a paisuak uh hi.\nTua ciangin Abiathar hong paito a, Zadok zong Levi mi khempeuh tawh hong pai-in Pasian Thuciamna Singkuang hong pua uh hi. Mi khempeuh in khuapi a khen khit mateng amaute in Pasian Thuciamna Singkuang nga phot uh hi.\nTua ciangin kumpipa in Zadok kiangah, "Pasian Thuciamna Singkuang khuapi sungah puakik in. Topa maipha ka muh nak leh, amah in kei hong paipih kikin Thuciamna Singkuang leh a omna mun hong musak kik ding hi.\nAhih hangin amah in, Na tungah lungkimna ka nei kei hi, hong cih leh, en in, hih lai-ah kei ka om hi; amah in hoih a sak bangin kei tungah hong bawl hen," a ci hi.\nKumpipa in siampi Zadok kiangah, "En in, nuamtakin nang leh Abiathar, na tapa nihte Ahimaaz leh Abiathar tapa Jonathan tawh khuapi sungah ciahkik un.\nThei in, kei kiangah thu a hong zasak dingin nang kiang panin thuko mi hong tun mateng gamlak tui ngahmunte-ah ka na ngak ding hi," cithuah lai hi.\nTua ahih ciangin Zadok leh Abiathar in Pasian Thuciamna Singkuang Jerusalem-ah puakik uh a, amaute tua lai-ah om uh hi.\nAhih hangin Oliv Mual tung kahtohna-ah David paito a, khe guak leh lu tuamsa-in a paikawmin kap hi. Amah tawh a om mi khempeuh zong lu khuhsa-in a paitoh kawmun a kap uh hi.\nTua laitakin David kiangah, "Ahithofel zong mi sawmsimte lakah Absalom tawh om hi," ci-in kigen hi. Tua ahih ciangin David in, "Topa aw, kong thum hi; Ahithofel thugente haina-in na heisak in," a ci hi.\nPasian a kibiakna mun mual dawnah David a tun ciangin, Arkhi mi Hushai amah a dawn dingin a puantungsilh balkeksa leh a lu tungah lei baang tawh hong pai hi.\nDavid in ama kiangah, "Nang hong zuisuak lecin kei-a dingin vangik na hi ding hi.\nAhih hangin khuapi sungah nang ciahkikin Absalom kiangah, Aw kumpipa, kei, nangma nasem ka hi ding hi. Hun beisa sungah na pa nasem ka hih mah bangin tu-in nangma nasem ka hi ding hi, ci lecin, Ahithofel thugente kei-a dingin na zo ding hi.\nSiampi Zadok leh Abiathar tua lai-ah nang tawh om hilo ahi hiam? Tua ahih ciangin kumpipa inn pan na zak peuhpeuh siampi Zadok leh Abiathar kiangah gen in.\nEn in, amau tapate gel, Zadok tapa Ahimaaz leh Abiathar tapa Jonathan, amaute tawh omkhawm hi. Na zak peuhpeuh amaute tung tawnin kei tungah nong puak ding hi," a ci hi.\nTua ahih ciangin Jerusalem-ah Absalom a lut laitakin David lawmpa Hushai zong khuapi sungah a pai hi.